text:
उत्तरप्रदेश से चार जने प्रदेश भाजपा के उपर राखल गइलें
साल २०१२ में होखे वाला उत्तरप्रदेश विधानसभा चुनाव के नजर में राखत भाजपा के राष्ट्रीय अध्यक्ष नितिन गडकरी राजनाथ सिंह, कलराज मिश्र, विनय कटियार, आ मुख्तार अब्बास नकवी के प्रदेश बाजपा से उपर राख दिहले बाड़न. ओह लोग के जिम्मेदारी दिहल गइल बा कि पूरा ध्यान प्रदेश पर देव लोग. साथ में सह संगठन मंत्री सौदान सिंहो के विशेष जिम्मा दिहल गइल बा. चारो जने जल्दिये पूरा प्रदेश के दौरा करी लोग आ फरवरी ले हर विधानसभा सीट से, ५० गो खास सीटन के छोड़ के, उम्मीदवार तय करीहें. एहसे उम्मीदवारन के पूरा समय मिली आपन प्रचार करे के आ जीत के योजना बनावे के. अलगा बाति बा कि विरोधियनो के पूरा मौका मिल जाई टंगड़ी खींचे के.


c: text/html

text:
नोएडा के जमीन अधिग्रहण मामिला
काल्हु इलाहाबाद हाई कोर्ट के मुख्य न्यायाधीश एफ आई रिबेलो का निर्देश पर नोएडा आ ग्रेटर नोएडा के जमीन अधिग्रहण के सगरी मामिला अब एके साथ कोर्ट के एगो बड़हन खण्डपीठ सुनवाई करी. अगिला सुनवाई सतरह अगस्त के कइल जाई. एह बीच किसान आ नोएडा विकास प्राधिकरण आपसी समझौता कर सकेला. कोर्ट का एह निर्देश का बाद उमेद बनल बा कि शायद एह मामिला में कवनो बीच के राह निकल पाई. एक तरफ किसान अपना जमीन के अधिग्रहण का खिलाफ मुकदमेबाजी में लागल बाड़े त दोसरा तरफ लाखो लोग के जिनिगी भर के जमा पूंजी डूबे के डर हो गइल बा. ओह इलाकन में बने वाला लाखो फ्लैट खातिर लोग आपन जमा पूंजी लगा चुकल बा आ अब सगरी निर्माण पर रोक का बाद लोग के आपन पूंजी डूबे के डर सतवले बा. सरकार किसान के समुझावे में लागल बिया कि ऊ लोग कुछ अधिक मुआविजा ले के मान जाव जवना से कि बिकास के काम बेरोकटोक चल सके.

robotstxt: allowed

filter: keep


text:
भोजपुरी सिनेमा में गायक लोग नायक बन के सफलता के चोटी पर चहुँपत रहल आइल बा चाहे ऊ मनोज तिवारी होखसु, दिनेशलाल यादव निरहुआ भा पवन सिंह. आजु ई तीनो सुपरस्टार बन गइल बाड़े. एह सफलता का बाद भोजपुरी गायकन के अगिला पड़ाव बन गइल बा सिनेमा के परदा पर अभिनय करे के. अब फेर एगो गायक के नाम एह कड़ी में जुड़ गइल बा खेसारी लाल यादव के.
भोजपुरी के मशहूर निर्माता आलोक कुमार के फिल्म “साजन चलें ससुराल” में खेसारी लाल यादव नायक बन के आ रहल बाड़े. खेसारी लाल आजु का दिन में बहुते लोकप्रिय गायक बाड़े आ उनुकर करीब दू दर्जन सुपरहिट अलबम जारी हो चुकल बा. “साजन चलें ससुराल” में खेसारीलाल यादव के नायिका बनल बाड़ी स्मृति सिन्हा आ निर्देशक हउवें प्रेमांशु सिंह. खेसारी लाल के भूमिका एगो सोझऊ गँवई नौजवान के बा. फिल्म के गीत अशोक कुमार दीप आ कृष्णा बेदर्दी के बा. संगीत अशोक कुमार दीपे के बा. फिल्म के शूटिंग मुंबई में जोर शोर से चल रहल बा.
(स्रोत – प्रशान्त निशान्त)


text:
– डॉ. रामरक्षा मिश्र विमल
चाहे शहर होखे भा गाँव आ गाँव में त अउरी, सावन के महीना आवते शुरू हो जाला लइकन के कबड्डी, खो-खो, चीका आ फनात के मजदार खेल. शहर-ओहर में त लइकियो ईहे गेमवा खेलेली सन बाकिर गाँव अबहिंयो एगो परंपरा का साथे आनंद लेत लउकेला. गाँव में अलग-अलग समूह में लइकी झुलुहा झूलेली सन आ झूलत-झुलावत गावतो रहेली सन. अक्सर सावन में ओह घरी जवन गीत अनासे मुँह से निकलेला आ सुर में सुर मिलत चलि जाला ऊहे सबसे मनोरम लोकगीत हटे- कजरी. कजरी गा-गा के जब झुलुहा खेलाला त ओकरा के ‘कजरी खेलल’ कहल जाला. ईहे कारन बा कि कजरी के गीतन में सावन के हरियाली, रिमझिम बरखा के फुहार से भींजल मन-प्राण, नवहिन का सङही बुढ़ियनो के उछाह आ मधुर छेड़छाड़वाली बातचीत के सरसता के खूब दरशन होला.
भारत के हर भाषा में अलग-अलग छंद आ अलग-अलग रूप में लोग एकर आनंद लेला बाकिर भोजपुरी के बाते कुछ अउर बा. खाली झूले के बेरि ना, कबहुँओ राह चलत कजरी के सुर रउँवा कान में चलिए जाई. चाहे चाउर बीनेके होखे भा दालि छाँटेके होखे, तरकारी छिलात होखे भा रोटी बेलात होखे- कजरी के राग घर के केहूँ सदस्य एक बार कढ़ा दिहल त बिना कवनो अवरोध के अब खिलले रही ऊ, चलते रही ऊ.
ओइसे त एह गीतन का बर्णन के ज्यादातर विषय पति-पत्नी के प्रेम होला आ नायिका के विरह के बहुत मार्मिक चित्रण एहमें पावल जाला बाकिर साइते कवनो विषय होई, जवन कजरी से बाँचल होई काहेंकि सावन के मनभावन महीना में सोच-विचार करे के मोका खूब मिलेला. अधिकतर संवादे में खिलेले भोजपुरी कजरी. अब सुनीं एगो ननद-भउजाई के बातचीत. भउजाई ननद से पूछतारी कि आहो ! ई त चारो ओर से बादरि घेरि लिहलसि. अइसना में हम कजरी खेले कइसे जाइबि ? ननद जबाब का देतारी, उनकर डर खुलिके सामने आ जाता– “ए भउजी तू त अकेलही कजरी खेले जातरू, कवनो सखियो सहेली तहरा सङे नइखे. जो रास्ता में तोहराके गुंडा घेरि लीहें सन तब का करबू ?” अब तनी भउजी के दबंगई देखीं. जवाब देतारी कि जो अइसन भइल त कतने लोग गोली खइहें, कतने फाँसी प चढ़ि जइहें आ कतने लोगन के जेल में चक्की पीसे के परी. माने हमरा के छुअला के खेलवाड़ जनि बूझऽ. एकरा के झूठी फायर माने के भूल मत करे केहू, भोजपुरिहा लोगन के ई दबंगई नीक लागेले आ सूटो करेले उनुका.
कइसे खेले जाइबि सावन में कजरिया
बदरिया घेरि आइल ननदी.
तू त चललू अकेली, केहू संगे ना सहेली
गुंडा घेरि लीहें तोहरी डगरिया.
बदरिया घेरि आइल ननदी.
केतने जना खइहें गोली, केतने जइहें फँसिया डोरी
केतने जना पीसिहें जेहल में चकरिया.
बदरिया घेरि आइल ननदी.
जेठ के तपन का बाद किसान के प्रान के आधार होले करिया बादर, जे पानी बरिसावेले. रात में करिया बदरिन के देखिके एगो सखी अपना दोसरा सखी से अपना खुशी के इजहार करतिया-
सखि हो कारी बदरिया रात
देखत निक लागे ए हरी .
गड़ गड़ गरजे, चम चम चमके
सखि हो झम झम बरसे ना .
एगो अउरी अपूर्व दृश्य देखल जाव. खेत का कियारी में मरद भींजिके खेतिहर के जिम्मेवारी निभावता आ ओकरा मेहनत से निखरल सुंदरता मेहरारू से कजरी गवावतिया.
रिमझिम बरसेले बदरिया,
गुइयाँ गावेले कजरिया
मोर सवरिया भींजे ना
ओही धनवा के कियरिया
मोर सवरिया भींजे ना.
खाली खुशिए ना, बिरहो के दुख कम ना लउके कजरी में. सावन के महीना आइल बा बाकिर अइसनो मेहरारू बाड़ी सन जेकरा ना त दिने में नीक लागता नु रातिये खा. एगो मेहरारू के मरद ओकरा खातिर नथिया ले आवे के वादा कइके परदेश चलि गइल बा. एही बीच सावन के महीना आ गइल. ओकर मनोदशा देखिके केकर आँखि लोर से ना भरि जाई ?
नथिया का कारन हरि, मोरे उतरि गइले पार
रतियाँ सेजिया हइ अकेली दिनवाँ बतियों ना सोहाई.
एक त राति हो बड़ी, दूसरे सैंया बिछुड़ी,
तिसरे सावन के महिनवाँ झम झमकावै बदरी.
एगो मेहरारू त अङना में बरखा होत देखिके अतना बेचैन हो जातिया कि खाली मरद के अइला के समाचार सुनवला पर अपना हाथ के कंगन इनाम में देबे खातिर तेयार हो जातिया-
बड़े बड़े बुनवा रे बरिसेला सवनवा
अरे केहू ना कहेला हमरा, हरि के अवनवा रे.
जे मोरा कहिहें रे हरि के अवनवा रे
ओके देबो हाथ के कंगनवा रे.
पहिले बाल बियाह के प्रथा रहे एह्से बियाह का बाद बहुत देर से गवना (वधूप्रवेश) होखत रहे. कई बेर एकरा पाछा गरिबियो कारन रहत रहे. हमेशा साथ रहला का कारन माई-बाप एह बात से अनभिज्ञ हो जात रहे कि ओकर बेटी जवान हो गइल बिया आ अब जवने बा ओही में ओकर बिदाई कर देबेके चाहीं. अइसना में एगो बेटी सावन के महीना अइला पर अपना प्रियतम का घरे जाइल चाहतिया आ लाज-लेहाज छोड़िके बाबूजी से गवना करे के कहतिया-
हरि हरि बाबा के सगरवा मोरवा बोले ए हरि.
मोरवा के बोलिया सुनि के जियरा उचटले
हरि हरि कइ द बाबा हमरो गवनवा ए हरी.
एह पर बाबूजी के सहज जबाब सुनिके लागता जइसे संतान कतनो बऽड़ काहें ना हो जाई माई-बाप खातिर ऊ बच्चे रही. ऊ बेटी के मनोदशा के समुझि नइखन पावत. बाकिर ईहे ह जवानी के बेग आ सावन के उद्दीपन के परिनाम कि लइकी पलटिके अइसन रूखर जबाब देतिया कि सुनिके कवनो माई-बाप के होश उड़ि जाई.
असो के सवनवा बेटी खेलि ल कजरिया
हरि हरि आगे अगहन, करबो तोर गवनवा ए हरी.
आगि लागो बाबा आगे के अगहनवा
हरि हरि समइ बितेला नइहरवा ए हरी.
एगो कम उमिरि के मेहरारू के मरद घर छोड़िके परदेश चलि गइल बा. ऊ दरजी किहाँ गइल बिया. ओकरा लइका से चोली सियावत कहतिया कि सोना के थरिया में खाना कढ़ले रहीं बाकिर हमार स्वामी बेगर खइलहीं बंगाल चलि गइले. ऊ ओकराके समुझावतिया कि हमरा पर डीठि जनि गड़ाउ (ना त एकर परिनाम भोगे खातिर तेयार रहु.).
सोने के थाली में जेंवना परोसलों, जेवना ना जेवे.
हरि मोरा चलले बाँगाला..
दर्जी बेटवना चोलिया सियवली, डिठिया जनि लगाऊ.
मोके लरिका रे गदेलवा, हरि छोड़ि गइले ना..
साँच मानीं त कजरी लोक संस्कृति के जऽरि (सोरि) हटे. भलहीं बरखा का गीत का रूप में ई प्रसिद्ध बिया बाकिर ई लोकरंजन का सङही लोकजीवन के हर पहलू में सामाजिको चेतना के अलख जगावे के काम कइले बिया. बेगर हिचकले कहल जा सकता कि कजरी खाली राग-विराग भा संयोग-वियोग के लोकगीतन तक सीमित नइखे, बलुक एकरामें समसामयिको विषयन के बखूबी देखल जा सकता.
1857 का क्रांति में जवना जीवित लोगन से अंग्रेजी हुकूमत के ढेर खतरा बुझाइल, ओकराके कालापानी के सजाइ दे दिहल गइल. ओह घरी एगो ‘सुंदर’ नामक वेश्या (जे भोजपुरी के कवयित्री भी रही) के बचावेवाला एगो दबंग नायक ‘नागर’ के कालापानी के सजाइ भइल. उनुकर लिखल ई कजरी लोक में बहुत प्रसिद्ध भइल, घरे-घरे गवाए लागल-
आरे रामा नागर नैया जाला कालापनिया रे हरी
सभके त नैया जाला कासी हो बिसेसर रामा
नागर नैया जाला कालापनिया रे हरी
घरवा में रोवे नागर,
भाई ओ बहिनियाँ रामा
सेजिया पे रोवे बारी धनिया रे हरी.
आपन मए सुख छोड़िके एगो नायिका देश के सेवा खातिर जोगी बने के तेयार बिया. ऊ कहतिया कि हम घर-घर जाके देशभक्ति के उपदेश करबि आ एह तरह से हम अपना जीवन के सुफल बनाइबि.
जो पिया बनिहें रामा देसवा लागि जोगिया
हमहू बनि जइबों तब जोगिनिया ए हरी.
देसवा के नदिया रामा सोइबो अरू जगइबो
देहिया में रमइबो भल भभुतिया ए हरी.
जहवाँ–जहवाँ जइहें रामा हमरो रावल जोगिया
सथवा-सथवा डोलबि भरले झोरिया ए हरी.
भुखिया पिअसिया रामा तनिको ना लगिहें
बजर बनाइब आपन देहिया ए हरी.
घरवा घरवा जाइ रामा करबि उपदेसवा
सुफल बनाइबि हम जिनिगिया ए हरी.
देश-प्रेम में एगो मेहरारू स्वराज के स्थापना खातिर देश भर में अलख जगावे के बात करतिया, गाँधीजी के हुकुम माने के बात करतिया.
सावन भदउवा बरिसतिया के दिनवा रामा
बइठि के चरखवा घरवा कातबि ए हरी.
अपने त कतबो और सखिया से कतइबो
गाँधी के हुकुमवा हम मानबि ए हरी.
खोलि देबि घरवा में चरखा इसकुलवा
सब के हम चरखा सिखाइबि ए हरी.
अपने नगरिया हम त करब सुरजवा
देसवा में अलख जगाइबि ए हरी.
स्वतंत्रता का लड़ाई में सभे चाहत रहे कि ओकरो घर के लोग एह संग्राम में आपन आहुति देसु. अइसना में ओह घरी के मेहरारू घर में बैठल नवजवानन के कजरी का माध्यम से व्यंग्य करत खूब प्रेरित कइली सन-
लागे सरम लाज घर में बइठि जाहु
मरद से बनिके लुगइया ए हरी
पहिरि के साड़ी, चूड़ी, मुँह लुकवाई लेहु
राखि लेइ तोहरी पगरइया ए हरी.
साँच कहीं त कजरी लोकगीते ना एगो उत्सवो ह. एहमें रिश्ता खनकेले सन, अँखिया बरिसेली सन, ओठ तरसेले आ सरसेले, जियरा धड़केला, मनवा लहरेला, पोर-पोर में संगीत समा जाला आ अङना का सङही बागो बगइचा परम मनोहर प्रेम का एहसास से बउरा जाला. धरती पर जबले हरियरी बाँचल रही, कजरी लिखात रही, कजरी गवात रही, कजरी जियात रही.


text:
Home Tags धरम करम
Tag: धरम करम
ग्रह के अशुभ होखला पऽ आ सकता रउवा जिनगी में अशांति
हर आदमी कउनो ना कउनो ग्रह दोष से ग्रस्त रहेला। कई बार ओकरा पते ना चलेला कि कवना कारण से ओकरा जिनगी के उथल...
नागपंचमी प खुश होईहे नाग देवता
श्रावण शुक्ल पंचमी के दिन "नागपंचमी " श्रद्धा आ विश्वास से मनावल जाला। एह दिन नाग देवता के पूजा कइल जाला आ एह दिन...
शिव जी के एगो अइसन शिव मंदिर जहाँ झाड़ू चढ़ेला
भगवान शिव जी पऽ दूध, पानी, फूल आ बेलपत्तर रउवा चढाइले होखेब भा सुनले होखेब लेकिन कबो सुनले आ देखले बानी झाड़ू चढ़ावत ? नानू...
अपना पसंद के मेहरारू पावे खातिर भगवान शिव जी के चढ़ाई...
सावन में भगवान शिव के पूजा के बड़ा महत्त्व बा, आ मानल जाला कि अगर पूरा सावन के महीना सच्चा मन से शिव जी...


text:
लेखकवृंद
- अभय कृष्ण त्रिपाठी "विष्णु"
- अमरकांत
- अरुण शीतांश
- आचार्य महेन्द्र शास्त्री
- आर. डी. एन. श्रीवास्तव
- आसिफ रोहतासवी
- इंजीनियर राजेश्वर
- कन्हैया प्रसाद तिवारी
- कन्हैया सिंह 'सदय'
- कमला प्रसाद मिश्र ‘विप्र’
- कुबेरनाथ मिश्र 'विचित्र'
- कुलदीप नारायण ‘झड़प’
- कैलाश गौतम
- गंगा प्रसाद 'अरूण'
- गंगाशरण शर्मा
- गायत्री सहाय
- गोरख पाण्डेय
- चंद्रशेखर मिश्र
- चन्द्रभूषण पाण्डेय
- चन्द्रशेखर प्रसाद ‘परवाना’
- जगदीश खेतान
- जनकदेव जनक
- जनकवि भोला
- जयशंकर प्रसाद द्विवेदी
- जितराम पाठक
- जौहर शफियाबादी
- डा उमेशजी ओझा
- डा. गोरख प्रसाद मस्ताना
- डा. डी.टी. राव "बेकाम"
- डा. बच्चन पाठक 'सलिल'
- डा. रीता सिन्हा
- डा0 शत्रुधन पाण्डेय
- डाॅ. राजेन्द्र प्रसाद सिंह
- डॅा० जयकान्त सिंह 'जय'
- डॉ अशोक द्विवेदी
- डॉ ओम प्रकाश सिंह
- डॉ जनार्दन सिंह
- डॉ. रामरक्षा मिश्र विमल
- डॉ.कमल किशोर सिंह
- तेग अली-तेग
- दिलीप कुमार
- दिलीप कुमार पाण्डेय
- दूधनाथ उपाध्याय
- देवेन्द्र आर्य
- धरीक्षण मिश्र
- नन्दकुमार त्रिपाठी
- नर्वदेश्वर पाण्डेय देहाती
- परिचय दास
- पाण्डेय कपिल
- प्रभाकर पांडेय
- प्रभुनाथ उपाध्याय
- प्रभुनाथ मिश्र
- प्रभुनाथ सिंह
- प्रशान्त पाण्डेय
- प्रसिद्ध नारायण सिंह
- प्रो. हरिकिशोर पाण्डेय
- बाबू रघुबीर नारायण
- बिसराम
- बेढब बनारसी
- बेबाक जौनपुरी
- भगवती प्रसाद द्विवेदी
- भिखारी ठाकुर
- भोला प्रसाद ‘आग्नेय’
- भोलानाथ 'भावुक'
- भोलानाथ गहमरी
- मनोरंजन प्रसाद सिंह
- महेन्द्र मिश्र
- मास्टर अजीज
- मुकुन्द मणि मिश्रा
- मृत्युंजय अश्रुज
- मोती बी.ए.
- रसिक बिहारी ओझा 'निर्भीक'
- राजीव उपाध्याय
- राधामोहन चौबे 'अंजन'
- राम जियावन दास 'बावला'
- रामदरश मिश्र
- रामनारायण उपाध्याय
- रामविचार पाण्डेय
- रामेश्वर सिंह 'कश्यप'
- राहुल सांकृत्यायन
- लाल बिहारी गुप्ता 'लाल'
- विवेकी राय
- विश्वनाथ प्रसाद 'शैदा'
- शशि प्रेमदेव
- सत्यनारायण मिश्र ‘सत्तन'
- सुरेश कांटक
- सौरभ पाण्डेय
- हीरा ठाकुर
- हीरा डोम
पराया घर के बेटी - जनकदेव जनक
संजू के शादी के दू बरीस बीत गइल रहे. अब उ एगो लक्ष्का के माई बन गइल रही. ओकरा बादों उनकरा घर में शांति ना रहे. हरमेशा सास-पतोह में झगड़ा होते रहे. उ इहे सोचत रहस कि कवन अइसन काम करस, जेकरा से उनुकर सास राधा आ ननद मुन्नी खुश हो सकस. सबसे बड़ा दुख उनुका तब होखे जब राधा से कुछों पूछला पर जबाव देस कि मुन्नी बबुनी चाहे जमाई बाबू से पूछ ल, उहे लोग तोहरा के ठीक से समुझा दिही कि का करे के बा कि नइखे करे के.
एक दिन संजू घर के कपड़ा धोवत रही. ओकरा में उनका मरद संजय के कपड़ा भी रहे. साबुन घिसला से खिया के छोट हो गइल रहे. तब उ अपना पड़ोसी जमुना से एगो साबुन मंगवा लिहली,बाकिर जमुना से साबुन लेत उनकर ननद मुन्नी देख लिहली. इ घटना उनका खातिर महंगा पड़ल. मुन्नी अपना माई के कान फूंकदिहली. ई बात सुनते राधा बोल पड़ली,‘‘ अरे मुनिया, घर के सभे लोग मर गइल रल का रे कि तोर भऊजी जमुनवा से साबुन मंगवा लेलस हिअ. संजय के डय़ूटी से आवे दे तब एकर सहकल निकालत बानी..अबहीं से एकर पांव चौखट से पार होखे लागल त पता न बाद में का करी..़? ’’
रोज रोज के झगड़ा आ खोभसन से संजू के देह दुबरा के आधा हो गइल. चिंता आ फिकिर से उनुकर दिमाग हरमेशा गर्म रहे लागल. बार-बार एके बात दिमाग में आवे कि घर में कमाये वाला उनकरे पति संजय बाड़ेंन ,ओकरा बादों एह घर में उनकर कवनों मान सम्मान नइखे. काहे ना अपना मरद पर आपन अधिकार जता के दबाव बढ़ाई. हर माह उनुकर तन्खाह के पइसा हथिय़ा लिंही. तब सास -ननद के नकेल कसल जा सकेला.
संजू के मरद संजय भारत कोकिंग कोल लिमिटेड के पूर्वी झरिया क्षेत्र में एकाउंटेंट रहले. माई बाबू के काफी दुलरूआ रहस. हर माह उ आपन तन्खाह अपना माई के हाथ में देस. बाकिर एह माह त संजू उनुकरा पाकिट से तन्खाह निकल लेले रही. जब संजय के मालूम भइल त उनकर हाल सांप छुछुंदर लेखा हो गइल. माई उनुकर बार- बार पइसा मांगस. दो चार दिन बहाना मारले, बाकिर कब तकले. उ अपना माई के देखते कन्नी काट के निकल जास. एक तरफ माई के ममता रहे त दुसरा तरफ मेहरारू के पियार. घर में बढ़त तनाव से उनुका ऑफिस में भी काम करे में मन ना लागे.
एक सप्ताह बाद संजू अपना मरद संजय के 20 हजार रुपया देत कहली,‘‘ ई रुपिया घर खरच खातिर ह. माई के दे दिंही. बाकी रुपिया हमारा लगे रही. ’’
‘‘ठीक बा रुपिया राख,बाकिर बेहिसाब खरच मत करीह!’’
‘‘ जहवां खरच होता उहवां त बोलते नइखीं, उलटे हमरे पर चाप चढ़ावत बानीं,काहे ?’’ संजू सहजभाव से पूछली.
‘‘ एह घर में के फिजूल खरच करत बाटे.’’ एकाएक आक्रोशित होत संजय बोल पड़ले.
‘‘ चिल्लाई लोग मत, दिमाग पर काबू राखीं. हम पूछत बानी कि जमाई बाबू के घर दुआर बा कि ना, दू बरीस से एह घर में सरनारथी नियर काहे राखल गइल बानी. बेहिसाब खरच त ओही लोग पर होता. बोलीं, चुप काहे बानीं.’’
संजू के बात में दम रहे. एह से संजय अपना मेहरारू के सामने टीक ना पवले. चुप चाप हाथ में रुपिया लिहले उ बथानी गइलें. उहां उनुकर माई ना रहली. एह से रुपिया अपना बहिन मुन्नी के दे दिहलें.
अब घर में जमाई बाबू राहुल आ मुन्नी के लेके झगड़ा होखे लागल. कबहूं ननद-भऊजाई लड़ पड़स त कबहीं सास पतोह के रगड़ा शुरू हो जाव. एहीं बीच संजू के कीनन एगो शीशा के गलास घर के सफाई के दौरान मुन्नी से फूट गइल. एकारा बाद ननद -भउजाई में जबरदस्त नोंक झोंक भइल. संजू मुन्नी के भिखारीन कह दिहली, ई बात राधा के मालूम हो गइल. ऊ अलगे संजू पर बरस पड़ली.
‘‘ तोर अतना मजाल कि हमारा बेटी के भिखारीन बोल देले ह, उलटा सीधा हमरा बेटी के बोले वाला ते हईंस के? ’’ गुस्सा में सास राधा फट पड़ली.
‘‘ ई घर हमार ह कवनों धरमशाला ना, हमार बोली लोग के ठीक नइखे लागत त इहां से उ अपना घर चल जाव..’’
‘‘हम अपना बेटी के राखब देखत बानी के निकालत बा ?’’
‘‘ केकरा बल पर राखेंम, ना जमाई बाबू कामत बानी ना ससुर जी, हरमेशा संजय के मुड़िये पर ठिकरा फोड़ाई का ?़ ’’
संजू के जबाब से राधा तिलमिला उठली. उनुकर बोलती बंद हो गइल. पागल कुतिया नियर भौंकत मुन्नी के साथे बथान के तरफ भाग गइली.
ऑफिस से अइला के बाद संजय के मन घर में ना लागल. उ अपना बथान में जा के बइठ गइलें. ओहीजा माल जाल के खियावत सोचे लगलें. पता ना एह घर में केकर नजर लाग गइल बाटे. हंसत खेलत जिनगी नरक बन गइल बा. संजू के बात से जहवां माई परेशान बिया, ओहीजा बहन के भी घर काटे दउड़ता. बाबू जी फेरू से फेरी के काम शुरू कर देले बानी. माथा पर कपड़ा के गठरी लेले गली कूची में घुमल फिरत बानीं. का करीं कुछ समझ में नइखे आवत. ओही टाइम मुन्नी आ गइलीं. भाई के उदास चेहरा देख के बोल पड़ली, ‘‘ भइया काहे मन मरले बाड़,ऑफिस में कवनों बात भइल बा का?’’
‘‘ना मुन्नी कवनों बात नइखें,अइसही बैइठल बानी.’’
‘‘ ना भइया, तू कुछ छुपावत बाड़, सांच सांच बताव. हमार किरिये ,जरूर कवनों बात बा.’’ मुन्नी अपना भाई पर अधिकार जमावत पूछ बइठली.
‘‘का कहीं कहल जात नइखें, जानते बाड़ू राहुल बाबू के लेके घर में कोहराम मचल रहता. हम चाहत बानी कुछ दिन खातिर तू लोग अपना घर चल जइत..’’ अपना आत्मा के मार के संजय बहिन से ई बात जइसे बोलते रहस, तले उनुकर माई आ गइली आ लतारे लगली.
‘‘ हम ना जननी कि तू हमारा कोखी से मेहरी के गुलाम जनम लेब. आरे निकालहीं के बा त बहिन के ना माई-बाबू के निकाल द,जेसे तोहरा मेहर के छाती ठंढ़ा हो जाव!’’
एह घटना के बाद मुन्नी अपना मरद के साथे धनबाद में रहे लगली. बीच में जब भी मउका मिले, माई- बाबू से मिले खातिर आ जास. आपन दुखम -सुखम सुना के फेरू लवट जास. एक दिन मुन्नी अपना माई से कहली, ‘‘ धनबाद वाली जमीन हमरा मिल जाइत त ओहमें घर बना लिहतीं, भाड़ा के मकान में रहल बड़ा कठिन बा. रोज कबहीं पानी खातिर त कबहीं बिजली खातिर मकान मालकिन से चख चख होत रहत बाटे. घर बन जाई त तुहूं लोग आ के रह सकत बाड़. ’’
राधा के ई बात पसंद आइल. उ मुन्नी से कहली कि जमीन लेवे के बा त अपना बाबू जी से बोल. काहे कि उहें के नाम से जमीन बाटे. मुन्नी के बगल में बइठल उनकर बाप धीरज हामी भर दिहलें. बेटी दामाद के नामें जमीन रजिस्ट्री हो गइल.
मुन्नी के मरद राहुल लालची किस्म के आदमी रहस. ओकरा पास स्वाभिमान नाम के कवनों चीज ना रहे. धनबाद में उ एगो प्राइवेट कंपनी में काम करत रहस. अतना पइसा मिल जाव, जेसे दुनू परानी के जीवन बढ़िया से कट सकत रहे. बाकिर जब राधा जइसन सास घर जमाई बनावे के तइयार रही त राहुल के का इतराज. उ मुन्नी के साथे ससुराल में बैठ के गुलझाड़ा उडा़वत रहस आ आपन पइसा बैंक में जामा करस. ओही पइसा से जमीन मिलला के बाद घर बना लिहलें.
संजू के जब धनबाद वाली जमीन पर मुन्नी के घर बने के खबर मिलल त उ उनका पैर के नीचे से धरती घिसक गइल. विश्वास ना भइल. उ जा के घर देख अइली. अपना मन के आक्रोश अपना सास-ससुर आ पति पर उतली. सास ससुर के हुक्का पानी बंद कर दिहली.
बेटा के चुपी आ बहू के बेरूखी से संजय के पिता धीरज बेमार पड़ गइलें. ऊ बार बार घर के बिगड़त हालात के सुधारे के कोशिश कइलें, बाकिर हालत आउर बिगड़त चल गइल. अब मन मारके कपड़ा के फेरू में आपन समय काटत रहलें.
धीरज के बेमारी से राधा के हेकड़ी भी भूला गइल रहे. सबसे बड़ा दुख त उनुका अपना बेटी -दमाद पर होखे. जब ले घर ना बनल रहे हर टाइम दुनू घर के माटी कोड़लें रहस. घर बनला के बाद त साफे भुला गइल रहस. ऐने मरद के बेमारी से राधा के हाथ खाली रहे. सोचली कि बेटी -दमाद के मदद से धीरज के कतही अस्पताल में भरती करा दी. एहे सोच के बेटी के घर गइली.
धराऊ कपड़ा पहिर के मुन्नी आ राहुल कतहीं जाये के तइयारी में रहे लोग, ओही समय में राधा पहुंचली. दुनू जाना देख के बड़ा खुश भइल लोग. मुन्नी हंसत बोलली कि बड़ा खुशी के मउका पर आइल बाड़ू माई, एगो बिआह समारोह में जात बानीस, कंपनी के मालिक के बेटी के शादी बा.
‘‘ हम बारात करे नइखीं आइल बबुनी, तोहरा बाबूजी के तबियत बहुते खराब बाटे. उनुकरा के कतही भरती करा द लोग. ’’ ई बात कहत राधा के आंख छलछला आइल.
‘‘ आरे माई ,एह खुशी के मउका पर का रोवे धोवे लगली. पाकल फल के कहिया ले गाछ पर टंगले राखब. चलीं, बारात से अइला के बाद भरती करावे के बारे में सोचल जाई.’’ राधा के दमाद राहुल मुन्नी के बोले से पहले बोल पड़लें.
दमाद के बोली राधा के करेजा में गोली नियर लागल. दिल दिमाग झनझना गइल. उनकर आहत मन कहलस कि बेटी के ममता में पतोह के दुश्मन बना लिहलू, अब त बेटी दमाद के अपनान त सहे के पड़बे करी. आंखी में लोर भरलें ऊ उहां से गोड़ पटकत घरे भगली.
ऐने संजू जबसे मुन्नी के घर देख के आइल रही तब से उनकर दिन के चैन आ रात रैन उड़ल रहे. हरमेशा मरद मेहरारू में महाभारत छिड़ल रहे. संजू कहत रही,‘‘ तोहरा अपना बाल बच्च के फिकिर नइखे,बाकिर हमरा त बाटे. तू जवन कमइल तवन अपना माई, बहिन आ बहनोई पर लूटा दिहल. चार कट्ठा धनबाद में जमीन रहे ,उहों तोहार बहिन छीन लिहलस. ओह में तोहार हिस्सा ना रहे का ़?’’
‘‘ जमीन त बाबूजी के नावे रहे. ऊ अपना बेटी के दे दिहलें त का हम जिंदा ना रहब.’’
‘‘ तोहरा जिंदा रहे के बा त रह, बाकिर जबले ओह जमीन के बदले जमीन ना मिली, हमार छाती के आग ठंढ़ा ना होई. ’’
संजय के अइसन लागल कि संजू पगला गइल बिया. उ जतने पियार से समुझावे के कोशिश करस, उ ओतने बढ़ चढ़ के बोलत रहे. संजय के लागे कि एक तरफ बाप बेमार बाड़ें, झगड़ा के डर से उनुकर इलाज नइखे हो पावत . घर में जबले रहब झगड़ा होते रही, इहे सोच के ऊ घर से बाहर जाय़े लगले. तबही संजू गुस्सा में नागिन खानी फन कढ़ले उनकरा आगे आके खड़ा हो गइली आ बोलली,‘‘ आपन भलाई चाहत बाड़ त फैसला क के जा.., एह घर में हम रहेब ना त ई बूढ़ा बूढ़ी..’’
‘‘तोहार अतना मजाल कि हमारा जीते जी माई बाबू के घर से निकाल देबू, तोहार हाथ गोड़ तुड़ के जिंदा जमीन में गाड़ देहब..’’ खिसिया के ऊ जइसे मारे खातिर संजू के ऊपर हाथ उठवले , ओबी बीच उनुकर बेमार बाप बीच में आ गइले. संजय के ऊठर हाथ रूक गइल. ऊ बाप के सामने खड़ा ना हो पवले, तुरंत घर से घिसक गइले.
‘‘ अरे बेटी, शांत हो जा. जादे गुस्सा ठीक नइखे. हमनी के घर से निकाले के जरूरत नइखे. हम दुनू परानी अबही घर छोड़ के चल जात बानीस. जाते जाते तोहरा से ईहे कहब कि बेटी के ममता में खुदगरज बन गइल रहीं. जवना से तोहार हक मार देले बानी. एह बेइमानी के सजा सिर माथे पर. जब आपन जामल खून दगा दे देलस,त तू त पराया घर के बेटी हऊ...’’ अतना बोल के धीरज अपना राधा के साथे घर चउखट पार कर गइले.
अचानक ई बात संजू के करेजा में धक से लागल. आसमान में उड़त उनुकर मन धड़ाम से जमीन पर गिर पड़ल. सास ससुर के जात देख के उनुकर आंख बरस पड़ल. दुनू के रोके खातिर पीछे दउर पड़ली.
---------------------------------------
नाम: जनकदेव जनक
पता: सब्जी बगान लिलोरी पथरा झरिया,
पो. झरिया, जिला-धनबाद, झारखंड(भारत) पिन 828111,
मो. 09431730244
अंक - 50 (20 अक्टूबर 2015)
सदस्यता लें टिप्पणियाँ भेजें (Atom)
ट्वीट
परसिध पोस्ट
-
भोजपुरी साहित्य के विकास के क्रम में एक से बढि के एक संतन के जोगदान बा। ओही परम्परा आगे बढावले बानी भीखा साहब जी। इंहा कऽ भोजपुरी कऽ कबी...
-
पगे पग ठोकर समय के नचवना कइसन जिनगी सटत रोज पेवना॥ घुमल अस चकरी पलिहर जोताइल नमियो ना खेते बीया बोआइल उमेदे से अंखुवा , फोरी न भुंइयाँ इह...
-
(सब लड़िका क्लास के एगो कोना में बिटोराइल बा, दुगो बेंच गिरल बा चिरकुटवा ओहिमें दबाके माई-माई चिचियाता, लबेदा सुथनी एकदोसरा के झोंटा नवा के...
-
चिथरा पहिर घुसरि पुअरा में देखत सुघर सोनहुल सपना ऊसर बंजर परती धरती सींचि-सींचि लोहू से अपना हम दुनिया के सरग बनवलीं नंदन वन अइसन चमक...
-
केहू आज दिल से भुलाई त कइसे हिया से कहीं दूर जाई त कइसे। कजरवा से चाहे लिखे प्रेम पोथी कि लोरवा से पाती लिखाई त कइसे। बड़ी सांकरी प्रेम के ...
-
रोवाँ झारेला जब जब चुनाव आवैला तरवा चाटैं धीरे धीरे सुहरावैला हार जीत से कउनो मतलब नाहीं राखै जेतना भी लह जाला ठाट से लहावैला गाँव से सिवा...
-
" बाउजी, बाउजी....तनी ऊपर देखेम...उम्म्म्म्म... ना..लइटवा के अंजोरा तनी खड़ियाs जाईं..." बाउजी धीरे धीरे खटिया से उठेके कोसिस कई...
-
अंक - 76 (19 अप्रैल 2016) चइता विशेषांक कऽ रचना सूची संपादकीय चइता नाही बसे अब गाँव में लेख चइता चित्त से जोड़ेला - केशव मोहन पाण्डेय...
-
कलयुग कऽ रंग चाहे घर होखे चाहे गाँव होखे, चिहे जिला देश विदेश होखे, हर जघे एके बाजा बजावत बा, कलयुग आपन रंग देखावत बा। धन खाति...
-
सूनि लऽ हे भाई! आ गइलबा कमरतोङ महंगाई॥ अब दाँत के नीचे ना पहुँची, सब्जी, चीनी अउरी दाल। अमीर, गरीब दूनो भाई के, हो गइल बाटे दशा बेहा...


text:
भोजपुरी फिलिमन के मशहूर निर्माता अभय सिन्हा हालही में पटना में नया से नया संसाधन से सुसज्जित एगो एक्टिंग संस्थान के शुरूआत कइले बाड़े. एह संस्था के नाम हऽ ‘यशी फिल्मस् एण्ड टेलीविजन इंस्टीटच्यूट ऑफ इंडिया’. पिछला दिने एकर उद्घाटन बिहार के उप मुख्यमंत्री आ वित्त मंत्री सुशील कुमार मोदी, पर्यटन मंत्री सुनील कुमार पिन्टू, सांसद संजय जायसवाल, सुपरस्टार मनोज तिवारी ‘मृदुल’, दिनेश लाल ‘निरहुआ’, अभिनेत्री भाग्यश्री, पाखी हेगड़े, पदमश्री उदित नारायण, दीपा नारायण आ खेसारीलाल यादव के हाथे करावल गइल.
अभय सिन्हा के एह संस्थान में अभिनय के बारिकी सिखावल जाई आ एहिजा से सीखल कलाकारन के अभय सिन्हा के फिलिमन में आ दोसरो बैनर का फिलिमन में काम दिहल जाई. बेस्ट ऑफ लक अभय जी ! बहुते दिन से एकर जरूरत महसूस होत रहल जेहसे कि स्थानीय प्रतिभा के बढ़ावा दिहल जा सको.
(प्रशांत निशांत के रपट से)


text:
भोजुपरी मेगा स्टार मनोज तिवारी के बाबा रामदेव के संस्था पतंजलि योग पीठ आ पतंजलि संस्थान के बनावल आयुर्वेदिक उत्पादन के उत्तर प्रदेश आ बिहार में ब्रांड एम्बेस्डर बनावल गइल बा. योगगुरु बाबा रामदेव आ मेगास्टार मनोज तिवारी पिछला दिने पटना में एह उत्पादन के खुला बाजार में उपलब्ध करावे का उद्घाटन पर एक साथ लउकल लोग. एह अवसर पर मनोज तिवारी लोग से स्वदेशी अपनावे के गोहार लगवले.
एह मौका पर बिहार के उपमुख्यमंत्री सुशील मोदी बाबा रामदेव के गोड़ छू के आशीर्वाद लिहलन. मनोज तिवारी अपना देशभक्ति वाला गीतन से विदेशी सामान पर तंज कसलें आ विदेशी सोच, सामान अउर सभ्यतो पर आपन बात रखले.
(शशिकांत सिंह के रपट से)


text:
बहुजन समाज पार्टी ने उत्तर प्रदेश के सभी लोकसभा क्षेत्रों में अपने प्रत्याशी उतार दिए हैं। बसपा सुप्रीमो मायावती का नाम सूची में नहीं है, जिससे साफ है कि वह चुनाव नहीं लड़ेंगी। सूची के अनुसार सहारनपुर से जगदीश राना, कैराना से कुंवर हसन, मुजफ्फनगर से कादिर राणा, बिजनौर से मलूक नागर, नगीना (सुरक्षित) से ग्रीश चन्द्र जाटव, मुरादाबाद से याकूब कुरैशी, रामपुर से अकबर हुसैन, संभल से अकीलुर्रहमान खान, अमरोहा से फरहत हसन, मेरठ से शाहिद इखलाक, बागपत से प्रशांत चौधरी, गाजियाबाद से मुकुल उपाध्याय, गौतम बुद्ध नगर से सतीश अवाना, बुलंदशहर (सुरक्षित) से प्रदीप जाटव, अलीगढ़ से अरविन्द कुमार सिंह, हाथरस (सुरक्षित) से मनोज कुमार सोनी, मथुरा से योगेश कुमार, आगरा (सुरक्षित) से नारायन सिंह, फतेहपुर सीकरी से सीमा उपाध्याय, फिरोजाबाद से विश्वदीप सिंह, मैनपुरी से संघमित्र मौर्य, एटा से नूर मोहम्मद, बदायूं से अकमल खान, आंवला से सुनीता शाक्य, बरेली से उमेश गौतम, पीलीभीत से अनीस अहमद, शाहजहांपुर (सुरक्षित) उमेद सिंह कश्यप, खीरी से अरविन्द गिरी, धौरहारा से दाउद अहमद, सीतापुर से कैसर जहां, हरदोई से शिवप्रसाद वर्मा, मिस्रिख (सुरक्षित) से अशोक रावत, उन्नाव से बृजेश पाठक, मोहनलालगंज (सुरक्षित) से आरके चौधरी, लखनऊ से नकुल दुबे, राय बरेली से प्रवेश सिंह, अमेठी से धर्मेन्द्र प्रताप सिंह, सुल्तानपुर से पवन पाण्डेय, प्रतापगढ़ से आसिफ निजामुद्दीन सिद्दीकी, फर्रुखाबाद से जयवीर सिंह, इटावा (सुरक्षित) से अजय पाल सिंह जाटव, कन्नौज से निर्मल तिवारी, कानपुर से सलीम अहमद, अकबरपुर से अनिल शुक्ला वारसी, जालौन (सुरक्षित) से बृजलाल, झांसी से अनुराधा शर्मा, हमीरपुर से राकेश गोस्वामी, बांदा से आरके सिंह पटेल, फतेहपुर से अफजल सिद्दीकी, कौशांबी से सुरेश पासी, फूलपुर से कपिलमुनि, इलाहाबाद से केशरी देवी पटेल, बाराबंकी (सुरक्षित) से कमला प्रसाद, फैजाबाद से जितेन्द्र सिंह, अंबेडकरनगर से राकेश पाण्डेय, बहराइच (सुरक्षित) से विनय कुमार, कैसरगंज से कृष्ण कुमार ओझा, बलरामपुर से लालजी वर्मा, गोंडा से अकबर अहमद डंपी, डुमरियागंज से मोहम्मद मुकीम, बस्ती से राम प्रसाद चौधरी, संत कबीर नगर से भीष्म शंकर तिवारी, महाराजगंज से काशीनाथ शुक्ला, गोरखपुर से रामभौल निषाद, कुशीनगर से संगम मिश्रा, देवरिया से नियाज खान, बांसगांव (सुरक्षित) से सदल प्रसाद, लालगंज (सुरक्षित) से बालीराम, आजमगढ़ से शाह आलम, घोसी से दारा सिंह चौहान, सलेमपुर से रविशंकर सिंह, बलिया से वीरेन्द्र कुमार पाठक, जौनपुर से सुभाष पाण्डेय, मछलीशहर से वीपी सरोज, गाजीपुर से कैलाश नाथ सिंह यादव, चंदौली से अनिल कुमार मौर्य, वाराणसी से विजय प्रकाश जायसवाल, भदोही से राकेशधर त्रिपाठी, मिर्जापुर से समुद्रा बिंद, रॉबर्ट्सगंज (सुरक्षित) से शारदा प्रसाद को टिकट दिया गया है।
Share on Facebook Follow on Facebook Add to Google+ Connect on Linked in Subscribe by Email Print This Post


text:
आर.एस. फिल्मस् प्रोडक्शन के बैनर तले बने जात भोजपुरी फिल्म “दिल हो गईल कुर्बान” के निर्माता आर.एस.तिवारी कहलन कि ई फिल्म पूरा तरह से रोमांटिक अउर एक्शन प्रधान फिल्म हवे, फिल्म में एगारह गो गाना होखी आ शूटिंग सितम्बर में शुरू होई. एह फिल्म से नवोदित एक्टर रामाशंकर तिवारी के भोजपुरी परदा पर पहिला बेर उतारल जात बा. प्रतापगढ़ के रहे वाला रमाशंकर तिवारी दमन सिल्वासा, वापी गुजरात में ट्रान्सपोर्ट कंपनी चलावेलें आ भोजपुरी में कुछ करे खातिर फिल्म इण्डस्ट्री में उतरल बाड़े.
एह फिल्म के निर्देशक ब्रज भुषण, गीतकार: विनय बिहारी, विपिन बहार, संगीतकार: दामोदर राव आ मुख्य कलाकार: रामाशंकर तिवारी, विष्णू शंकर बेलू, अखिलेश राज बाड़ें.
(संजय भूषण पटियाला के रपट)


text:
भोजपुरी सुपर स्टार दिनेश लाल यादव निरहुआ आ मशहूर निर्देशक रवि सिन्हा के बहुचर्चित फिलिम “अदालत” के जादू मुंबई में खूब चलल. लागल कि देखेवालन के समुद्र उमड़ पड़ल बा.
एकर निर्माण रेखा सिंन्हा, हरीश (बाबू), श्रवण अग्रवाल अउर भरत बी जैन कइले बाड़न. निर्देशित कइलन रवि सिन्हा जे एकर कहानिओ लिखले बाड़न. संवाद राजेश पांडे के लिखल ह आ पटकथा रवि सिन्हा आ राजेश पांडे मिल के तइयार कइले बाड़न.
कलाकारन में दिनेश लाल यादव निरहुआ, मोनालिसा, अवधेश मिश्रा, अयाज खान, उमेश सिंह, विनोद मिश्रा, मेहनाज श्राफ, नवोदित कलाकार कोमल ठक्कर, शुरी सक्सेना आ स्मिता पांडे शामिल बा लोग. एहमें डांसिंग क्वीन सीमा सिंह के आयटमो देखेवालन के दिल जीतत बा.
(शशिकांत सिंह, रंजन सिन्हा)


text:
Friday, October 23, 2009
माफ क दी हे छठी मइया
हमरा के माफी दे दी छठी मइया... रउरा पर्व में घरे ना आवे खतिरा माफ क दीं... राउर गीत ना गावे खतिरा माफ क दीं... सांझी खान घाट पर ना आवे खातिर माफ क दीं... सबेरे अरघ ना देवे खतिरा माफ क दीं... लिस्ट बहुत लंबा बा हे छठी मइया... हम त इ हे कहेम की सबकुछ खतिरा माफ क दीं... रउरा जान तानी नूं की हम काहे ना अइनी ह... रउरा इ हो जान तानी की घाट पर सफाई करे... केला के थम गाड़े... तिनकोनी रंग बिरंगा पताका लगावे हम काहे ना अइनी ह.. अब का कहीं... अपना देस से हम बाहर काहे बानी... इ हो रउरा जान तानी... सच बताईं हे छठी मइया... हमरा बड़ा मन करेला अपना गांव में आवे के... माटी के उ महक सूंघे के.. जौन हमरा खून में बसल बा... जब भी उदास होनी त माटी के उ सुगंध हम महसूस करेनी... लेकिन का करी हे माई... लोग रउरा नाम पर वोट मांगेला... त केहू रउरा नाम से भी चिढ़ेला... लेकिन रउरा त माई हयीं... सब राउर बच्चा ह लोग... हम जान तानी की माई कबो अपना बच्चा लोग में भेद ना करेला... लेकिन का कहल जाव.. पूत त कपूत होइए जाला... खैर कौनो बात ना... लेकिन हम फेर रउरा से माफी मांगेम... पापी पेट के भूख मिटावे खतिरा... गांव छोड़ही के पड़ल... अपना बाबूजी के सपना पूरा करे खतिरा माटी से दूर होखे के पड़ल... रउरा तो जानते होखेम.. की केतना दुख भइल होई आपन ज़मीन छोड़े के बेरी... लेकिन का करीं... पेट खतिरा दिल के बात ना मननी... आउरी कौनो चारा भी ना रहे हे माई... हम आपन जन्म देवे वाला माई के फाटल साड़ी में कइसे देख ती.. कइसे हम अपना दिल के मनवती की.. माई हमरा राती खान खिया के सुता देवे ले... का जाने उ खइलख हिया की ना... लेकिन कबो हम ओकरा चेहरा पर दुख ना देखनी... बेटा भरपेट खाके सुत गइल.. ओकरा से बढ़ के कौनो खुशी माई खातिर ना होला.. त बोली ना हे छठी माई.. हमार का गलती रहे... गलती त राउर बिगड़ल बच्चा सन के बा.. जौन खाली आपन घर देख तारन सन... ओकरा गांव में... ओकरा जिला में का होता ओसे कौनो मतलब नइखे.. लेकिन एगो बात बा.. पांच साल में एक बार राउर नाकारा बेटा सन गांव में ज़रूर आवेलन सन... हम जानेनी की ओकर हंसी... नकली हटे.. उ त हमनी पर हंस ता.. लेकिन का करी ऐ माई... हम त ओकरा खिलाफ वोट दे देम.. लेकिन जेकरा पढ़े लिखे खतिरा उ कुछू ना कइलख... जे जानते नइखे की बिजली केकर नाम ह... टीवी त ओकरा खतिरा सपना से कम नइखे... उ बेचारा त ओही हंसी पर वोट दे आवेला.. ओकरा खतिरा त इहे बड़ बात बा की... खद्दर के उज्जर कुर्ता पायजामा पहिनले बड़ आदमी ओकरा दुआर पर आ गइल... ऐ माई... अब उ का जाने की जौन बीपीएल कार्ड के पैसा आ राशन ओकरा मिले के चाही... उ तो इहे उज्जर कुर्ता पायजामा वाला हड़प क जाला... अब रउरे बतायीं माई.. हम का करे अपना गांवे आईं... हमार आपने पटीदार.. हमार अपने खून... इ ना सोचे ला की भइया चाहे चाचा के बढ़ोत्तरी हो ता.. त तनी हमूं कुछ अइसन करीं कि उनकरे जइसन हो जायीं... उ त सीधे सोचेला की कइसे हम इनकर नुकसान क दीं... उ फिर से परेशान हो जास.. कइसे उनकर टंगड़ी ध के खींच दिआव की.. उ उल्टे मुंहे गिर जास... ऐहीसे हे छठी मइया... हम रउरा से माफी मांग तानी... कोशिश हम बहुत कइनी की लोग के सोच बदल जाव... लेकिन सब इहे सोचेला लोग की गांव में त ऐतना लोग बा.. केहू बदल जायी.. हम काहे बदलीं... सब लोग चाहे ला की वीर कुंवर सिंह पैदा होखस... लेकिन अपना घर में ना... पड़ोस के चाचा के घर में... ऐ छठी मईया अपना इहो बेटा के नालायक समझ लेम आ जइसे दोसरा लोग माफ कदेवेनी वइसे हमरो के माफी दे देम...
Subscribe to: Post Comments (Atom)


text:
विकिपीडिया:दसखत
विकिपीडिया वार्ता पन्नवन पर आपन सनेसा की नीचे दसखत करल करीँ। अईसन सिरिफ बातचीत पन्नवन पर आ चउपाल पन्ना पर करीँ, लेखवन के पन्नवन पर ना करीँ। अईसन करला से संवाद में आसानी होखेला आ हर संदेश के लेखक के पहिचाने में मदद मिलेला। मिलके सम्पादन करे खातिर संवाद बहुत ज़रूरी बा काहे कि ई से पढ़े वालन के लेख के आरूप आ प्रगति समझे में आसानी होखेला।
हस्ताक्षर कईसे करे के बा[संपादन]
- आपन संदेश के बाद चारगो टिल्ड के चिह्न (~) डाल दिँ, ई तरह: ~~~~
- सम्पादन पन्नवन पर औज़ार-पट्टी पर हस्ताक्षर चित्र () पर क्लिक कईलो पर चार टिल्ड संदेश में जुड़ जाई।
बदलाव संजोवे पर राउर हस्ताक्षर पन्ना पर लौकी, आ साथे समयो भी। ऊपर के दुनों तरीकवन से एक-जईसन हस्ताक्षर जुटि।
तीन टिल्ड (~~~) डलला पर खाली राउर दस्खत (बिना समय) आ पाँच टिल्ड (~~~~~) डलला पर खाली समय (बिना दसखत के) जुटि जाई।
ध्यान रखीँ कि यदि रउवा लॉग-इन नईखी कईले, तबो राउर हस्ताक्षर लौकी, लेकिन राउर नाम के जगह अब राउर आई-पी पता लौकी।
आपन दस्तखत के कैसे बदले के बा[संपादन]
रउवा आपन हस्ताक्षर के बदल सकत बानी। अईसन करे खातिर "हमार पसंद" पर जाईँ आ "राउर उपनाम (दस्तखत/सही खातिर)" के सम्पादित करीं। रउवा ई खाना में विकिमार्कप आ कोड के इस्तेमाल कर सकत बानी, रंग बदले खातिर, भोजपुरी में नाम लिखे खातिर आ चाहे अन्य भीतरी लिंक डाले खातिर। (हस्ताक्षर में बाहर के लिंक डालल मना बा।)
अहस्ताक्षरित संदेशवन के का करे के बा[संपादन]
अगर आपके कौनो वार्ता पन्ना पर बिना दसखत वाला सन्देश लउके, त कृपया {{बे दसखत}} या {{अहस्ताक्षरित}} साँचा के प्रयोग करीँ आ ऊ सदस्य के हस्ताक्षर जोड़ दिँ ताकि आगे चर्चा में आसानी होखे। ई साँचा के प्रयोग अईसे करीँ:
नया सदस्यलोग के ध्यान दिलाते रहीँ कि वार्ता पन्नवन पर हस्ताक्षर करे के चाहीँ।


text:
रिंकू घोष क बारे में कहल जाला कि सिनेमा भोजपुरी में जबहिओं कवनो बढ़िया भूमिका लिखल जाला त निर्देशक आ लेखक के जेहन में सिर्फ आ सिर्फ रिंकू घोष के नाम आवेला. सिनेमा भोजपुरी के ई ड्रीम गर्ल रिंकू घोष एह घरी अपना फिलिम ‘कोठा’ के शूटिंग में बिजी बाड़ी. शूटिंग पनवेल में होखत बा.
फिलिम में रिंकू घोष के किरदार एगो टूअर लड़िकी के बा. समाज के तमाम झंझावात झेलत झेलत एह लड़िकी के किरदार देखेवालन के रोवा दी. निर्देशक मनोज श्रीपति के एह फिल्म में रिंकू घोष के नायक बाड़ें नवोदित कुमार.
कहे वाला कहेलन कि रिंकू घोष जइसन अदकारा भोजपुरी सिनेमा में दोसर नइखे. आ एही से हर साल बेस्ट अदाकारा के अवार्ड में उनुके नाम आगे आ जाला.
आजुकाल रिंकू घौष के मनोज तिवारी संगे वाली फिलिम ‘भईया हमार दयावान’ बॉक्स आफिस पर सफलता के जादू कइले बिया त एही जोड़ी के फिल्म ‘अंधा कानून’ जल्दिए रिलीज होखे वाली बा. दिनेश लाल यादव निरहुआ आ संजय पांडे संग ‘रखवाला’ के शूटिंग कर चुकल रिंकू घोष रवि किशन के नायिका बनल बाड़ी फिल्म ‘साली बड़ी सतावेली’ में. एह सूची में अउरिओ कई गो बेहतरीन फिलिम बाड़ी सँ आ ओही में से एक बावे ‘कोठा’.
(शशिकांत सिंह रंजन सिन्हा के रपट)


text:
ग्रीन चीली मीडिया एण्ड फिल्म प्राइवेट लि के बैनर तले बने जात मल्टी स्टार भोजपुरी फिलिम ‘‘खून भरी मांग’’ लेके आवत बाड़े निर्माता वितरक प्रदीप भईया जिनकर पहिलका फिलिम रहल ‘विधाता’’. विधाता में दिनेश लाल यादव आ रवि किशन के मुख्य भूमिका रहल आ फिलिम पूरा देश में सगरो सुपर हिट भइल रहे.
‘‘खून भरी मांग’’ प्रदीप भईया के दुसरकी फिलिम ह. एकर निर्देशक बाड़न राजकुमार आर पाण्डेय. लिखले बाड़न संतोष मिश्रा. एकर संगीतो राजकुमार आर पाण्डेए के बा. फिलिम में कुल बारह गाना बावे आ फिलिम महिला प्रधान एक्शन फिलिम होखी. फिलिम के शूटिंग २ दिसंबर से मुम्बई मे शुरू होखे वाला बा.
एह में मुख्य भूमिका आज के सुपरहिट नायक आ गायक खेसारी लाल यादव के बा. नायिका बाड़ी पाखी हेगड़े, मोनालिसा, शुभी शर्मा अउर अंजना सिंह. अउरी मुख्य भूमिका में पंकज केसरी, संभावना सेठ, अवधेश मिश्रा, संजय पाण्डे, मनोज टाइगर, आ मंटू लाल वगैरह बाड़े.
रामचंद्र यादव


text:
श्रेणी:विकिपीडिया हटावल
एह श्रेणी में अइसन पन्ना बाड़ें जे विकिपीडिया पर पन्ना हटावले से संबंधित बाड़ें। आधिकारिक नीति सभ विकिपीडिया:हटावे के नीति पर मौजूद बा, आ एह हटावे के काम के प्रक्रिया आ तरीका के संछेप विकिपीडिया:हटावे के प्रॉसेस पर देखल जा सकत बाटे।
उपश्रेणी
ए श्रेणी में मौजूद कुल 7 में से 7 उपश्रेणी सब नीचे देखावल जात बा।
ट
- ► हटावे में इस्तेमाल होखे वाली टेम्पलेट (6 श्रे, 2 प)
त
- ► तुरंत हटावल (30 श्रे, 1 प)
द
- ► विकिपीडिया हटवले संबंधी दिसानिर्देस (1 प)
फ
- ► हटावे खातिर फाइल (empty)
ल
- ► लेख हटावे खातिर चर्चा (1 श्रे, 2 प)
ह
- ► हटावे खातिर प्रस्तावित (1 श्रे)
- ► हटावे खातिर लेख (2 प)
"विकिपीडिया हटावल" श्रेणी में मौजूद पन्ना
ए श्रेणी में मौजूद कुल 5 में से 5 पन्नासभ नीचे देखावल जात बाड़ें।


text:
बबुआ भइल अब सेयान कि गोदिये नू छोट हो गइल
माई के अंचरा पुरान , अंचरवे में खोट हो गइल
गुटु- गुटु गोदिया में दूध-भात खाइल
मउनी बनल अउरी भुइयाँ लोटाइल ।
नेहिया – दुलरवा के बतिया बेकारे—-
टूटल पिरितिया के डोर कि मन में कचोट हो गइल ।
‘चुलबुल चिरइया’ में बबुआ हेराइल
बोले कि बुढ़िया के मतिये मराइल ।
बाबा के नन्हकी पलनिया उजारे —-
उठल रुपइया के जोर जिनिगिये नू नोट हो गइल ।
भरल-पूरल घरवा में मन खाली-खाली
दियरी जरे पर मने ना दीवाली ।
रतिया त रतिया ई दिनवो अन्हारे —-
डूबल सुरूज भोरे- भोर करेजवे में चोट हो गइल ।
*


text:
महिला मतदातन ला खास मतदाता पुनरीक्षण
जौनपुर.उ.प्र. 06नवम्बर (वार्ता) चुनावन मे महिला लोगन के अधिका भागीदारी सुनिश्चित करावे ला जौनपुर जिला में मे सात नवम्बर के महिला मतदाता बनावे ला खास मतदाता पुनरीक्षण अभियान चलावल जाई.
जिला निर्वाचन अधिकारी सह जिलाधिकारी सुहास एल वाई ई जानकारी देत बतवले कि सात नवम्बर के जिला के सगरी मतदान केन्द्रन पर महिला बी.एल.ओ.मौजूद रहीहें. जे महिला मतदाता बनावे के काम करीहें. एह दिन मरदन के मतदाता बनावे के काम ना होखी.
बतवलन कि पन्द्रह नवम्बर ले हर केहू मतदाता बने ला फार्म भर सकेला.


text:
अगिला सतरह मई के होखे वाला निकाय चुनाव ला प्रचार के काम पूरा जोर पकड़ लिहले बा. गरमी के कोप क अनदेखी करत उम्मीदवार घरे घरे जा के गोड़ धरिया करे में लागल बाड़न. आयोग एह मामिला में निर्देश दिहले बावे कि कवनो प्रत्याशी के घर से एक सौ मीटर का दायरा में बूथ ना बनावल जाई. चुनाव का दिने इलाका में मंत्री, सांसद, विधायक, विधानपार्षद ना जा सकीहें. अगर ओह लोग के नाम इलाका के वोटर लिस्ट में होखे त ऊ लोग आपन वोट डलला क तुरते बाद फेर इलाका से निकल जाई.
बिहार में १७ मई से होखे वाला निकाय चुनाव ला प्रचार जोर धइलसि
Advertisements


text:
- पटना |
राजद-कांग्रेस में भभुआ सीट खाती ठनल- कांग्रेस अब राजद के आपन ताकत देखाई
बिहार में तीन सीट प होखेवाला उपचुनाव खाती एनडीए में खटपट के बाद अब राजद अवुरी कांग्रेस के बीच खींचतान शुरू हो गईल। एक ओर जहां भभुआ विधानसभा सीट खाती कांग्रेस आपन दावेदारी ठोकतिया, उहे राजद ए सीट प आपन उम्मीदवार खड़ा करे के पूरा तरह से तैयार बा।
कांग्रेस विधायक दल के नेता सदानंद सिंह कहले कि राजद जदी भभुआ सीट प आपन उम्मीदवार खड़ा करता, तबहु कांग्रेस आपन उम्मीदवार जरुर खड़ा करी। सदानंद सिंह दावा कइले कि कांग्रेस अब राजद के आपन ताकत देखाई।
सदानंद सिंह कहले,"दूसर दल कवन फैसला करता। ए बात प महत्व देवे के कवनो जरुरत नईख। कांग्रेस ए हालत में बिया कि भभुआ सीट प राजद के उम्मीदवार के मैदान में होखला के बावजूद उ जीत हासिल करी।"
उ कहले कि एकतरफा कवनों दल फैसला लिही त इ गठबंधन धर्म नईखे। राजद जदी जिद्द प अड़ल रहतिया त हम आलाकमान से कहल चाहतानी कि आप पार्टी के चुनाव निशान दिही। अबकी बेर आपन-आपन ताकत के आजमाइश हो जाए।
ओने, भभुआ विधानसभा सीट के बाद अब कांग्रेस अररिया सीट प भी अपना दावा ठोक देलस। कांग्रेस के पूर्व प्रदेश अध्यक्ष अशोक चौधरी कहले कि कांग्रेस सिर्फ भभुआ ना बालुक अररिया लोकसभा सीट प आपन उम्मीदवार उतारी।
उ कहले कि बिहार में कांग्रेस के जनाधार बा। कांग्रेस के सीट जरुर मिले के चाही। हम कहतानी कि अररिया लोकसभा सीट भी कांग्रेस के मिले के चाही। राष्ट्रीय स्तर भाजपा के खिलाफ बड़ मुहिम के कांग्रेस ताकत देतिया। कांग्रेस के अररिया सीट जीतला प एकर पूरा देश में नीमन संदेश जाई।
भाजपा विधायक आनंद भूषण पांडेय के निधन से खाली भईल भभुआ विधानसभा सीट प आपन-आपन उम्मीदवार उतारे खाती राजद, कांग्रेस अवुरी बसपा में जिद्द प अड़ गईल। सभे दल के आपन तर्क बा, जवना से राजग के खिलाफ राष्ट्रीय स्तर प एकजुटता के सपना प सवाल खड़ा होखता।
अयीसना में लोकसभा-2019 से पहिले राष्ट्रीय स्तर प एकता के दावा करेवाला भाजपा विरोधी दल के एकता के परीक्षा भभुआ सीट तय करी। राजद के राष्ट्रीय महासचिव भोला यादव भभुआ प कांग्रेस के दावा के खारिज करत कहतारे कि सामाजिक समीकरण अवुरी पकड़ के हिसाब से राजद के इहां मजबूत आधार बा। भोला यादव के कहनाम बा कि कांग्रेस से बातचीत क मतभेद के दूर क लिहल जाई।
भोला के दावा से अलग हट के कांग्रेस के प्रदेश अध्यक्ष कौकब कादरी के भभुआ प दावेदारी अटल देखाई देता। कौकब कादरी के कहनाम बा कि जदी राजद भुभआ सीट देवे खाती नईखे मानत त कांग्रेस तीनों सीट प आपन उम्मीदवार खड़ा करी।
जहानाबाद के दावेदारी खाती राजग के दल में भले घमासान बा, लेकिन राजद आपन उम्मीदवार तय क लेले बिया। लालू यादव मुंद्रिका यादव के छोट बेटा सुदय यादव के नाम प सहमति दे देले बाड़े। अब सिर्फ औपचारिकता घोषणा भर बाकी बा।
मुंद्रिका के बड़ आ छोट बेटा के दावेदारी में मामला फंसल रहे। पार्टी सहमति बनावे के जिम्मेवारी परिवार के सौंप देले रहे। मुंद्रिका के पत्नी छोट बेटा सुदय यादव खाती आपन मंजूरी दे देली।
First Update: 13 February, 2018 02:08 PM


text:
लिंगुआ फ्रैंका
संपर्क भाषा, कॉमन भाषा या लिंगुआ फ़्रैंका अइसन भाषा के कहल जाला जेकरा लोग आम जनजीवन में बिधिवत (खाली मोका-महाले ना) इस्तमाल करे ला जब कौनों बड़हन भूगोलीय इलाका में एक दूसरा के देसी बोली भा भाषा के आपस में न बूझे वाला लोग आपस में बात-बिचार कइल चाहे। ई भाषा खुद राष्ट्रभाषा, राजभाषा या साहित्यभाषा भी होखे ई कवनों जरूरी ना बा। एकरा के हाट-बजार के भाषा भी कहल जाला।
अंगरेजी में प्रचलित नाँव लिंगुआ फ़्रैंका के उत्पत्ति ओह भाषा के रूप में बतावल जाला जे भूमध्यसागर के इलाका में यूनानी, पुरानी फ्रांसीसी, इटैलियन, पुर्तगाली आ स्पेनी भाषा सभ आ अरबी आ तुर्की नियर गैर-यूरोपीय भाषा सभ के मिलजुल रूप में बोलल जाय, धियान के बात ई बा कि भूमध्यसागरीय इलाका बाणिज्य आ ब्यापार के बहुत गहमागहमी वाला भूगोलीय क्षेत्र रहल जहाँ बिबिध अलग-अलग देसीयता वाला लोग आपस में मिले आ एही संपर्क से एगो आम संपर्क के भाषा बिकसित भइल जेकरा लिंगुआ फ़्रैंका कहल जाय। आज अंगरेजी में अइसन सगरी भाषा सभ के लिंगुआ फ़्रैंका कहल जाला।
आम भाषा या संपर्क भाषा, कवनों अइसन भाषा भी हो सके ला जे दू गो अलग-अलग भाषा बोले वाला लोग में से केहू के मूल भाषा न होखे। कई बेर ई खिचड़ी भाषा या मेरवन भाषा के रूप में भी होले।
उदाहरण खातिर, हिंदी भारत के बड़हन इलाका में संपर्क भाषा हवे, जहाँ अलग-अलग देसभाषा वाला लोग भी आपस में हिंदी में बात करे ला। अंगरेजी के बोले बूझे वाला लोग पूरा दुनिया में बा, एकरा के बैस्विक संपर्क भाषा के रूप में भी देखल जाला।


text:
भोजपुरी के मेगास्टार मनोज तिवारी का मेहनत से पूर्वांचल में फिल्म सिटी बने के राह साफ हो गइल बा. गोरखपुर विकास प्राधिकरण एह काम खातिर चालीस एकड़ जमीन उपलब्ध करा दिहले बा. मनोज तिवारी एकरा खातिर दूसौ एकड़ जमीन मँगले रहलन. करीब दू सौ करोड़ रुपिया के लागत से बने वाला एह फिल्म सिटी से गोरखपुर में हजारो लोगन के सोझे भा घूमा के रोजी रोजगार मिल जाई. फिल्म सिटी के निर्माण में दू साल के समय लागी. मनोज तिवारी के कहना बा कि फिल्म सिटी बन गइला का बाद मुंबई, हैदराबाद, बैंगलुरु के सितारा गोरखोपुर में लउके लगीहें आ नौजवानन के काम मिली से उपर से. एहिजा से श्रम पलायन के परंपरा बन्द होखी आ फिल्म सिटी का चलते गोरखपुर पर्यटन का नक्शो पर आ जाई.
(स्रोत – शशिकान्त सिंह)


text:
सुप्रीम कोर्ट के फैसला राजपूत समाज के निराश कइलसि
सुप्रीम कोर्ट अपना एगो फैसला से मध्य प्रदेश, हरियाणा, राजस्थान, गुजरात सगरी राज्यन के निर्देश दे दिहलसि कि पद्मावत फिलिम का रिलीज पर कवनो तरह के पाबन्दी मत लगावल जाय.
अदोलत के एह फैसला प आपन निराशा जतावत राजपूत समाज के संगठन अखंड राजपूताना सेवासंघ के राष्ट्रीय अध्यक्ष आर पी सिंह के कहना बा कि अदालत राजपूत समाज के भावना के ख्याल ना रखलसि. हमना का अदालत के सम्मान करे वाला समाज हईं जा बाकिर देश के लोगन का बीच जनजागरण करत एह फिलिम के विरोध जारी राखब जा.
कहले बाड़न कि देश के क़ानून सभकर मान सम्मान जोगावे वाला होखे के चाहीं. हमनी के देवी स्वरूप रानी पद्मिनी के चरित्र का साथही राजपूत समाज के इतिहास आ बलिदानो का ध्यान ना रखलसि अदालत आ ई चिन्ता के बाति बा. अब 21 जनवरी के होखे जात अखंड राजपूताना सेवासंघ के तिसरका स्थापना दिवस का मौका प होखे वाला बइठक में एहपर विचार करब जा. एगो समाज के सम्मान प चोट करे वाली फिलिम के संरक्षण दीहल ठीक ना मानल जा सके.
अदालत के आदेश मानतो फिलिम के बहिष्कार करे करावे का राह में कवनो कानूनी बाधा नइखे.


text:
भोजपुरी सिनेमा इंडस्ट्री ला साल 2013 के अइसन साल का रूप में याद राखल जब दर्शक दिग्गज कलाकारन के फिलिमन के नकारत नयका कलाकारन के ले के बनावल बढ़िया फिलिमन के अधिका पसंद कइले.
एह साल रिलीज “गंगा जमुना सरस्वती” से भोजपुरी फिल्म इडस्ट्री के ढेरहन उम्मीद रहुवे. एहमें रवि किशन, मनोज तिवारी, दिनेश लाल यादव निरूहुआ, रानी चटर्जी, रिंकू घोष आ पाखी हेगड़े जइसन बड़का सितारा रहले. बावजूद एकरा फिलिम टिकट खिड़की पर मुँहकुरिए भहरा गइल.
साल 2013 में रिलीज भोजपुरी फिलिमन प नजर डलला से लउकल कि अभिनेता के रूप मे खेसारी लाल यादव आ अभिनेत्री में रानी चटर्जी नंबर वन पर बनल रहली. खेसारी लाल यादव के फिलिम “हवा मे उड़ता जाये लाल दुपट्टा मलमल का” औसत व्यापार कइलसि आ “सपूत” हिट साबित भइल. खेसारी लाल के “प्यार झुकता नही” साल के सबले कामयाब फिलिमन में शुमार भइल. इनकरे “बलमा बिहार वाला”, “संसार”, आ “छपरा एक्सप्रेस” टिकट खिड़की पर ठीक.ठाक रहली स.
भोजपुरी सिनेमा के जुबली कुमार दिनेश लाल .निरूहुआ एहु साल सगरी अभिनेतन प भारी पडले आ एक के बाद एक हिट देके आपन वर्चस्व बनवले रखलन. निरहुआ के एह साल रिलीज फिलिमन में “दिलेर” सुपरहिट रहल आ “वर्दी वाला गुंडा”, “रखवाला”, आ “बीबी नंबर वन” औसत रहली स. “गंगा जमुना सरस्वती” आ “दूल्हे राजा” के दर्शक नकार दिहले.
निरूहुआ. के बाद कामयाब हीरो का कतार में रहले पवन सिंह, विराज भट्ट, आ राकेश मिश्रा. एह साल भोजपुरी फिलिमन के पहचान दिआवे वाला सुपर स्टार रवि किशन आ मनोज तिवारी के फिलिमन के सफलता ना मिल पावल. मनोज तिवारी ला इ साल कुछउ खास ना रहल. रविकिशन भोजपुरी का बजाय हिंदी सिनेमा में अधिका लउकले. रविकिशन के “धुरंधर” के औसत सफलता मिलल.
अभिनेता पवन सिंह खातिर साल 2013 ठीके.ठाक रहल. पवन के “जिद्दी आशिक” टिकट खिड़की पर शानदार कमाई कइलसि. धर्मेन्द्र का रहला का बावजूद “देश परेदस” भहरा गइल.
भोजपुरी एक्शन किंग विराज भट्ट के फिलिमो के दर्शक एह साल खूब पसंद कइले. विराज के “तू ही तो मेरी जान है राधा” एह साल के कामयाब फिलिमन में शामिल रहल. “इ कइसन प्रथा” आ “कसम वर्दी की” फिलिमो हिट भइली स.
विनय आनंद के “खूनी दंगल” एह साल के कामयाब फिलिमन में रहल.
रानी चटर्जी एहू साल भोजपुरी सिनेमा के रानी बनल रहली. इनकर आ नया अभिनेता राकेश मिश्रा के जोड़ी वाली फिलिम “प्रेम दीवानी” बहुते पसंद कइल गइल आ इ एह साल के सबले अधिका कमाई करे वाली फिलिम बनल. “गंगा जमुना सरस्वती” छोड़ एह साल रानी के सगरी फिलिम निकहा कमाई कइली सँ.
भोजपुरी सिनेमा के माधुरी दीक्षित कहाए वाली रिकू घोष एह साल कवनो कमाल ना देखा पवली. अंजना सिंह आ मोनालिसा एह साल के कामयाब अभिनेत्रियन मे शामिल रहली.
भोजपुरी सिनेमा के गरम लिट्टी मोनालिसा के जलवा साल 2013 मे बरकरार रहल. एह साल मोनालिसा के “जिद्दी आशिक” उनका करियर के सबले बड़हन हिट साबित भइल.
स्मृति सिन्हा, अक्षरा सिंह, आ पाखी हेगड़े के नामो एह साल के कामयाब अभिनेत्रियो मे शामिल रहल. खलनायकन मे संजय पांडे आ आइटम गर्ल मे सीमा सिंह बाजी मरली.
(प्रेम रमेश, वार्ता)
(३ जनवरी २०१४)


text:
भोजपुरी सिनेमा में जबरदस्त लोकप्रियता हासिल कइला का बाद पंकज केसरी अब साउथ के फिलिम करे में व्यस्त बाड़न. बतवलन कि तेलुगु के एगो फिलिम प्रेमा जिन्दाबाद में काम कर रहल बाड़न जवन कि एगो बेहतरीन प्रेमकथा हऽ. एगो गरीब नवजवान के एगो अमीरजादी से मुहब्बत हो जात बा. ई फिलिम भोजपुरियो में बनावल जा रहल बा जवना के नाम रही प्यार जिन्दाबाद.
साउथ में काम करे के अपना अनुभव का बारे में बतियावत पंकज केसरी कहले कि ओहिजा के लोग समय के बड़ा पाबन्द होला. ओहिजा काम करे के अगो अलगे रोमांचक अनुभव होला. सबेरे छवे सात बजे से शूटिंग के काम शूरु हो जाला. ओहिजा के तकनीशियन अवव्ल दरजा के होले. कहले कि ऊ त अपना के भाग्यशाली मानेले कि उनका साउथ का फिलिम में काम करे के मौका मिलल जहाँ निर्देशक से ले के कैमरा मैन तक, युनिट के हर सदस्त अपना काम में माहिर होला.
पंकज साउथ के एगो अउरी फिलिम में काम कर रहल बाड़े जवना के नाम बा, बी ग्रुप. ई एगो थ्रिलर फिल्म हऽ जवना के नायक सिस्टम का खिलाफ लड़त बा.
पुछनी कि अब का भोजपुरी फिलिम खातिर समय निकाल पायब त पंकह कहले कि बेशक. बतवले कि उनकर दर्जनो भोजपुरी फिलिम आवे वाली बाड़ी स. हीरो हीरालाल, तेजाब, त्रिनेत्र, नथुनिया पर गोली मारे, जुदाई वगैरह शामिल बा.
(स्रोत : खालिद)


text:
अपना पहिलके फिलिम ‘प्रेम दीवानी’ से सफल नायकन में गिनाए लागल लोकगायक अभिनेता राकेश मिश्रा आजुकाल्हु खुबे डिमांड में बाड़न. ‘दीवानगी हद से’ रिलीज ला तइयार बा. एहमें राकेश के नायिका मोनालिसा बाड़ी. विनय बिहारी के निर्देशन में बनत ‘जय मेहरारू जय ससुरारी’ में राकेश स्टार अभिनेत्री रानी चटर्जी संगे बाड़न. रानीए का साथे राकेश ‘एक लैला तीन छैला’ फिलिमो में बाड़न.
राकेश मिश्रा हालही मेश रामाकांत प्रसाद के निर्देशन में बनत ‘जब प्यार किया तो डरना क्या’ के शूटिंग पूरा कइले ह. आ अब ‘मधुबाला’ के शूटिंग में लागल बाड़न.
(प्रशांत-निशांत)


text:
महुआ टीवी के लाफ्टर शो “हँसी के तड़का” में शुक आ शनिचर के दिन होली के हुड़दंग का नामे बा. एह एपिसोडन में लाफ्टर चैम्पियन एहसान कुरैशी आपन तड़का मार के दर्शकन के हँसावे जा रहल बाड़न. शो के शुरुआत शुक का दिने उर्वशी चौधरी आ सुनील सावरा करीहें. फेर जज लोग सुनील पाल आ उपासना सिंह अइहें आ परफार्मेंस चालू हो जाई. पहिला परफारमेंस शाहरुख के होखी जे बतइहें कि गाँव में चुनाव कइसे करावल जाला. बुल्लू राम रावण युद्ध के आँखिन देखल हाल सुनइहें त हर्षिका एगो मेहरारू के कहानी सुनाई जवना के पति हेरा गइल बाड़े आ ऊ थाना में रपट करावे आइल बिया. नीतेश का एक्ट में खली के चर्चा रही त पीयुष अपना पत्नी से परेशान पती के दुखड़ा सुनइहे. अरविंद अइसन दुल्हा बन के अइहे जेकर बियाहे नइखे हो पावत. सोनू नाना पाटेकर बन के अइहें जे देखइहें कि करोड़पति के होस्ट कइसे करीहें. शनिचर के एपिसोड में परफारमेंस आफ द डे वाला पुरस्कार सोनू के दिहला के बाद एहसान आपन कमाल देखइहें आ दर्शकन के हँसावत हँसावत विदा लीहें.
“हँसी के तड़का” शो के प्रसारण महुआ टीवी पर शुक आ शनिचर का दिने रात नौ बजे से होखल करेला.
(स्रोत – प्रशान्त-निशान्त)


text:
भोजपुरी रंगमंच खातिर समर्पित नाट्य संस्था रंगश्री (स्थापित सन् 1978) आपन 5वाँ पाँच दिन चले वाला भोजपुरी नाट्य उत्सव के आयोजन, संस्कृति मंत्रालय, भारत सरकार के सहयोग से आ स्टील अथारिटी आफ इण्डीया अउर मैथिली भोजपुरी अकादमी के विशेष सहयोग से फिनु दिल्ली में दिनांक 26 मार्च से 30 मार्च तक करे जा रहल बिया.
सभे भोजपुरियन से निहोरा बा कि एह कार्यक्रम मे पधार के भोजपुरी के गौरव बढ़ाई आ भोजपुरी रंगमंच के सशक्त करे मे 40 साल से लागल एह संस्था के आ ओकरा संगे जुड़ल कलाकारन के हौसिला बढ़ाईं. एह मे प्रवेश निःशुल्क बा.


text:
– जयंती पांडेय
पुरनका जमाना से हीरोइन सभे इहे गावे. अउर खाली हीरोइने के मन के नाहीं बाकी सब मेहरारू के मन के इहे भावे कि उनके बलम मोटरकार पर चढ़ के आवस.
अब केतना मेहरारून के भाग में भलही इहे लिखल होखे कि बिआहे के बेरा उ मोटरकार पर चढ़ल होखिहन, जइसे अपना ओर के कतना दुलहा अइसन बाड़े कि अपना बिआहे में “टूपीस सूट” पहिरलन. अब साइकिल पर सूट पहिन के उ कहवाँ जइहें? अउर केतना जाना के त सूटवो माँगल रहल, जौन बिआह भइला का बाद लवटा देबे के पड़ल. केतना दुल्हा के त उ सूटवा लौटावे के बेरा अपना यार दोस्त से झगड़ो मोल लेबे के पड़ल. काहें कि सूट में हरदी, दही, सेनूर और ना जाने कौन कौन चीज के दाग लगा के दूल्हा लोग लवटावेला. बाज सूटन के भाग बढ़िया होला. बिना दाग-ओग के कई बिआहन में घूम फिर ले ला. त केतना सूट के भाग बड़ा खराब होला, एक बार बन गइल, देह पर चढ़ गइल अउर ओकरा बाद फेर देह पर चढ़े के ओकरा साईत ना भेंटाइल. अपना ओर के कतना जाना के सूटन के इहे दुर्भाग्य ह. दूल्हा राम बेसाइज के होखस, चाहे टिटिहरी के कद-काठी के होखस त उनकरा सूट का संगे अक्सर अइसने होला. केहू ओकर पूछ्तर ना होखे.
इहे हाल अधिकतर बनारसी साड़िनो के होला. साड़ी त खैर देहे-देह ना घूमे बाकिर एक बेर किनइला का बाद बाकस में जौन कसाइल त फेर कवनो बिआहे में पहिरा के बेरा उ निकालल जाला. लेकिन ओहिमें गजन के बात ई बा कि कई बेर अइसन पर-पट्टीदारी में बिआह ना पड़े कि ओकर इस्तेमाल कइल जा सके. अउर बरिस-बरिस तक एके तहे दबाइल उ चिंगुरी-चिंगुरी फाट जाले. अपना ओर के धोबी लोगन के बातो त का कहल जाव ? दू बेर कपड़ा भेज दीं धोये के त ओकर रंग फेर रउरा ना चीन्ह पाइब. खैर, बिआह त सचहूं में गजन के चीज ह. ई सब छोट-मोट गजन देखल जाई त भला बिआह कहीं हो पाई.
अब जेकर बिआह होला ऊ दूल्हा अउर दुलहिन के गोड़ धरती पर ना पड़े. भले दहेज जुटावत में लइकी के बाप के आँखि का आगे अन्हार हो गइल होखे, चाहे लइका राम अबही अपना गोड़ो पर खड़ा ना होखस, बाकी उ अपना के कवनो हीरो से कम नाहीं मानस. हैसियत वाला बाप होलें त चार चक्का दहेज में माँगल जाला, नाहीं त दू चक्का खातिर केकरा मजाल बा कि मांगे के बेरा उ मुँह पर जॉबी कस दी.
अब अइसना में जे लइकी अपना के हीरोइन बुझे लागेली उनकरा मुँह से भले ना फूटो बाकिर उनकर दिल त चिला-चिला के इहे गावेला “सईंया हमार मोटरकार ले के आयो रे”. अब अलग बात बा कि ए घरी रउरा देहात में घूम आईं, देखब, सबका घरे दहेजुआ मोटरसाइकिल पड़ल बाड़ी सँ. आखिर पेट्रोल भरावे के पइसो त चाहीं. सरकार जब रोज पेट्रोल के दाम बढ़वले जातिया. उ कसाई के का मालूम कि मोटरकार पर चढ़े खातिर केतरे दुलहिन के करेजा कसमसाला. शायद दुलहिन बड़ी समझदार बाड़ी एहिसे उ पहिलहीं कहे लगेली “धक्का दई-दई चलायी रे”.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.


text:
गोरखपुर के प्रसिद्ध डाक्टर दम्पति डा. विजाहत करीम आ डा. सुरहिता करीम के देश भक्ति से भरल पहिला भोजपुरी फिल्म “केहू हमसे जीत ना पाई” के शूटिंग उत्तर प्रदेश का गोरखपुर में शुरू हो चुकल बा. सुपर स्टार रवि किशन मुख्य भूमिका में बाड़न. उनुका अलावे सुशील सिंह, मोहित घई, राजीव दिनकर, शहबाज खान, रिंकू घोष, स्वाति वर्मा, कोमल ढिल्लन आ नवोदित हितेन पाण्डेय समेत गोरखपुर आ अगल बगल के जिलन के कई गो कलाकार एह फिल्म में काम करत बाड़े. कहानी एस. के. चौहान के, निर्देशन एम. आई. राज के, संगीत आर. सी. ठाकुर के, आ गीत एस. के. चौहान के बा. एहसे पहिले दू गो हिन्दी फिल्म बना चुकल डा। वजाहत करीम कहले कि ऊ ढेर दिन से कवनो बढ़िया भोजपुरी फिल्म बनावल चाहत रहले. संजोग से मन लायक स्क्रिप्ट मिल गइल त फिल्म बनावे के तय कर लिहले. सुपरहिट भोजपुरी फिल्म, गंगा किनारे मोरा गांव, में डा॰ करीम खुद एगो डाक्टर के भूमिका कइले रहले.
(स्रोत – उदय भगत)


text:
पिछला दिने मुंबई के गोरेगांव स्थित फ्यूचर स्टूडियो में भोजपुरी फिलिम “ज्वाला” के शूटिंग शुरू करके एह फिलिम के मुहूर्त कइल गइल. शान परफार्मिंग ग्रुप के बैनर तले बनत एह फिलिम के निर्देशक इकबाल बख्श, सह निर्माता शमशेर अली अउर रत्नेश तिवारी, आ कार्यकारी निर्माता हउवें शंकर साव. लेखक रमेश मिश्रा, संगीतकार आबिद जमाल, गीतकार प्यारेलाल यादव कवि आ संतोष पुरी हउवे.
केन्द्रीय भूमिका में अनारा गुप्ता, अमरीश सिंह, गोपाल राय, बृजेश त्रिपाठी, शमशेर अली, शब्बीर शेख, शंकर शाव, रत्नेश तिवारी, राहुल भिशे,शाहिद अउर अवधेश मिश्रा बाड़ें.
(रामचंद्र)


text:
– डॉ॰ उमेशजी ओझा
प्रशांत एगो ट्रेवल्स एजेन्सी के मालिक रहले. शहर में आवे वाला यात्रियन के शहर के देखे वाला जगहन प घुमावे खातिर अपना एजेन्सी से छोट गाडी उपलब्ध करावल उनकर काम रहे. प्रशांत के व्यपार बहुते चल निकलल रहे. भीआईपी लोगन मे़ उनकर बढिया जान पहचान बन गइल रहे. ओेह मे एगो जानल मानल बड़ कम्पनी के मनेजर आलोको शामिल रहले जिनका से प्रशांत के बढ़िया जान पहचान हो गइल. आलोक के जब कबो कहीं जाए के होत रहे त प्रशांते से गाड़ी लेके जात रहले. जेकरा से दुनो के बीच बढिया संबंध बन गइल रहे. प्रशांत उनका घरहु आवे जाए लगले. प्रशांत जबो आलोक का घरे जासु नया-नया गाड़ी बदलि-बदलि के जात रहले. प्रशांत, आलोक के भईया आ उनका पत्नी के भउजी बोलत रहले. जब प्रशांत आलोक के घर जइतन त घनटन उनका पत्नी से बतियावत रहले. वोह घरी आलोक के बेटी अनु आपन माई के साथे बइठ के दुनो के बतियावल सुनत रहली. प्रशांत आपन पत्नी के दुखड़ा अनु के माई से सुनावत रहले. कहत रहले कि उ अपना पत्नी के बेवहार से तंग आ के ओकरा के छोड देले बाड़न. एह प अनु के माई एक दिन कहली कि, ‘अनु, कांहे ना तहरा बाबुजी के मउसी के बेटी से प्रशांत के बिआह करवा देहल जाव. उ प्रशांत के साथे बिआह क के बड़ी खुश रही.’
‘हँ, माई ठीके रही.’
ओकरा बाद प्रशांत आलोक आ उनका पत्नी का साथे जाके लई़किओ देख अइले. आवते प्रशांत कहले, ‘अनु… अनु….देख ना, उ लइ़की तहरा निहन तनिको नइखे. उ हमरा इचिको पसंद नइखे.’
अनु अनुसना क के कुछ ना बोलली.
थोड़ही दिन बाद प्रशांत फेरू अनु के घरे अइले आ सीधे अनु से कहले, ‘अनु, तहरा गाड़ी चलावल पसंद बा नु. हम तहरा के गाड़ी चलावे सिखाइब.’
अनु चिहकत कहली, ‘हँ-हँ हमरा गाड़ी चलावे सिखे के खूब मन करेला. हम गाड़ी चलावे सीखब.’
‘त ठीक बा. चलऽ गाड़ी सिखे़.’
‘चलीं.’ आ अनु प्रशांत का साथे गाड़़ी सिखे चल दिहली. अनु के माई तनिको ना रोकली. अनु बहुते खुबसुरत लइ़की रहली. उ खुबे लाम रहली. भुअर आँखि, करिया बादल निहन घनघोर बाल, उनका सुन्दरता के चार चांद लगावत रहे़. एक हाली जे उनका के देख लेव, उनकर दिवाना हो जात रहे. गाडी सिखावत-सिखावत प्रशांतो अनु के दिवाना हो गइले. गँवे-गँवे दूनो में ईयारिओ हो गइल.
एक दिन गाड़ी सिखावते-सिखावत प्रशांत, अनु के पीठ प आपन हाथ फेरत बोलले, ‘अनु, का तू हमरा से बिआह करबु ?’
अनु के कुछ बुझात ना रहे कि जवना आदमी के उ चाचा कहत रही उ आजु कइसन बात करत बा. उ गाड़ी के अगिला सीट प चुप-चाप बइठल रही. एको हाली कुछ ना बोलली.
‘अनु तहार चुप हँ बा त ठीक, ना त तहरा बाबुजी के गाड़ी से धक्का मरवा देब आ भाई के अगवा करवा देब.’
अनु प्रशांत के बात से डेरा के दु दिन त प्रशांत से बातो ना कइली. दु दिन बाद जब अनु अपना कॉलेज जाए लगली त राहता़ मे़ प्रशांत आपन इ़ंडिगो कार अनु के सामने रोक दिहले.
‘अनु, चलऽ गाड़ी में बइठऽ, तहरा के कॉलेज छोड़ देत बानी.’
अनु के लाख मना कइलो प प्रशांत ना मनले. अनु प्रशांत के जिद का आगा टिक ना पवली आ गाडी मे बइठ गइली. गाडी में बइठते प्रशांत अनु के कॉलेज ले जाए का जगहा सीधे अपना गाँव उड़ीसा चलि अइले. ओहिजा अनु के डेरवा के मंदिर मे़ बिआह क लिहले. ओकरा बाद अनु मजबुर हो के प्रशांत के आपन पति माने लगली. कुछ बरिस बाद अनु एगो बेटी आ एगो बेटा के जनम दिहली.
एगो अतवार का दिने जब प्रशांत के एजेन्सी बन्द रहे, अनु प्रशांत से कहली, ‘सुनत बानी जी, आजु छुट्टी के दिन बा. कालीबाड़ी पूजा करे चलल जाव आ ओने से घुमत-घामत घरे आ जाएके.’
कुछ सोचत प्रशांत कहले, ‘ठीक बा. चलऽ.’
दिन भर घुमला के बाद अनु साँझि के अपना पति प्रशांत के फोन कइली त उनकर फोन बन्न मिलल. ओकरा बाद अनु अपना घरे फोन कइली त उनकर सास रानी फोन उठवली.
अनु पुछली, ‘हेलो मां जी. प्रशांत घरे आ गईल बानी ?’
‘अरे, अनु का कहत बाड़ु? तू लोग त साथही गइल रहु आ तुही पुछत बाडु कि प्रशांत घरे अइले हा कि ना. कहीं कुछ भइल का ?’
‘ना मां जी, कुछ ना भइल ह. रउरा शांत रहीं. हम घरे आवत बानी त सभ बताइब.’ आ फोन काट दिहली.
तनकिए देर बाद अनु अपना घरे आ गइली आ हाॅल में राखल सोफा प ढेर हो गइली. तुरते उनकर सास रानी गरम चाय के कप अनु के पकड़वली. अनु चाय के चुस्की लेबे लगली. उनका बगल में उनकर सास बइठल चाय के चुस्की लेत अनु से पुछली, ‘अनु, आजु तु अकेले कइसेे घरे आ गइलु? अबही तक त प्रशांत नइखन आइल. उ कहाँ रह गइल बा ? सब ठीक त बा नु ?’
‘हँ माई, बिलकुल ठीके होइहे. हमरा के त राहता में छोड़ि के आपन कवनो ईयार लोग के साथे चलि गइले ह. रउरा चिन्ता मत करीं उ आ जईहे. आ ना अईहे त हम रउरा खातिर बानी नु.’
थोड़ देर बाद सासरानी रसोई में चल गइली. अनु कुछ सोचत अक-बक बोलत एके हाली सोफा से उठली आ कहीं फोन करे लगली, ‘हेलो, बाबुजी ?’
‘हँ बेटा अनु, कुछ भइल बा का कि अतना राति के फोन कइले बाड़ू ?’
‘बाबुजी, अबही ले प्रशांत घरे नइखन आइल.’
‘हें ? अच्छा कवनो घबराए के बात नइखे. कबो-कबो त प्रशांत खुबे रातिओ के आवत रहेले. फिकिर मत करऽ. हो सकेला कि उनका आपन ईयार लोग के साथ देर हो गइल होई त सबेरहु आ जइहे.’
सबेरे ले प्रशांत घरे ना लवटले त अनु अपना मकान मालिक, अपना भाई आ अपना बाबुजी के फेरू खबर कइली. ओकरा बाद अनु अपना बाबुजी, भाई का साथे प्रशांत के खोेजे में जुट गइली. खोजे के बीचे मे ओ लोग के खबर मिलल कि उनका थाना का इलाका में एगो लाश मिलल बा. खबर मिलला का बाद अनु के साथे सभ लोग थाना गइल आ लाश देखि के अनु अपना पति प्रशांत के रूप में पहचान कइली. अनु के बतावल बेयान के आधार प आ प्रशांत के देहि से मिलल गोली के निशान प अनजान हत्यारा का खिलाफ उनका पति के हत्या करे के केस क के पुलिस आपन जॉच शुरू कर दिहलसि.
पुलिस सबसे पहिले प्रशांत के माई रानी से पुछताछ कइलसि त उ बतऽवली कि, ‘प्रशांत, अपना पत्नी साथे सबेरही काली मंदिर पूजा करे गइल रहले. सांझि ले जब दुनो बेकत वापिस ना अइले त फिकीर सतावे लागल. बाकि का करतीं. कबो-कबो उ लोग देर रातो के आवत रहे लोग. एह से सोचनी कि आजुओ उ लोग देरिए से खाना ओना खा के आवे. ई सभ सोचते रही कि सांझि के बहू अनु के फोन आइल त उ पुछली कि प्रशांत घरे आइल बाड़े कि ना. आ बहू थोडही देर बाद अकेल घरे आ गइली आ हमरा के जिनगी भर देखे के बात कहली. ई बात तनी हमरा गजब के लागल.’
रानी के बेयान मे़ छुपल बात के आधार प पुलिस के शक के सुई अनु के ओरि घुम गइल रहे. पुलिस अनु के थाना में बोला के पुछताछ शुरू कर दिहलसि. थोड़ देर त अनु एने-ओने के बात बतावत रहली. बाकि ई उनका पता ना रहे कि बड़-बड़ भूत पुलिस के परछाही से साच बक देबेलें त भला अनु के का बसात बा. उहो पुलिस के आगे जादा देर तक ना टिक पवली आ जवन सचाई बतवली उ एकदम करेजा दहला देबे वाला रहे.
‘बिआह के बाद कुछ दिन तक दूनो के संबंध बढिया रहल. ओकरा बाद प्रशांत अनु के शरीर तंग करे लगले. एजेन्सी के काम आ घरे अइला का बाद घर के काम मे अपना सास के हाथ बटावे से अनु थाक जात रही. राति के जब प्रशांत के साथ ना दे पावत रही त ‘अनु एह सब मे़ त तहार माईए बढिया बाड़ी. हम उनुको साथे ई सभ करेनी. तू त बेकार बाडू. तहरा बिआहे ना कइल चाहत रहे.’
एकरो से बढ़ि के जबरन घिन हरकत करत रहले. जब उनकर विरोध करत रही त मारपीट करत रहले. अतने ना ओकर विडिओ बनाके आपन दोस्त-ईयारनो के देखावत रहले.’ उनका गलत बात बोलला से आ आपन ईज्जत नीलाम होत देखि के तंग आके एक दिन कहली, ‘प्रशांत, हम रउरा एह घिन हरकत से तंग आ गइल बानी. अब हमरा सहल नइखे जात. हम रउरा घर के ईज्जत बानी आ रउरा ओकरे नीलाम करत बानी. हम पुलिस में जाके शिकायत क देब.’
‘ठीक बा, जा के त देखाव पहिले. घर से त निकल. दुनो लईकन के गरदनिये अईंठ देब.’
अनु प्रशांत से तंग आ के आपन ईज्जत खातिर, प्रशांत के अपना सभ उलझन के जड़ मानि के प्रशांत से बदला लेबे के आगि में जरे लगली. प्रशांत के अपना राहता से हटावे खातिर अपना भाई बोनी आ उनका दफ्तर में काम करे वाला उनकर दोस्त सुरेश के अपना साथे मिला के योजना बनवली. सुरेश आ अनु के मिलन आपन काम के सिलसिला में भइल रहे. जान पहचान भइला का बाद दूनो में धीरे धीरे दुरी घटत चलि गरइल. अनु बाते बात में सुरेश के आपबीति सभ बात बतावत रहली. अनु के बात सुन के सुरेश के मन में अनु खातिर दया बढ़त चलि गइल आ प्रशांत ला घिन.
एक दिन सुरेश कहले, ‘ देखऽ अनु, जवन करे के योजना बनावत बाड़ू तनिका सोच लिहऽ. एकर परिणाम का होई जानत बाडू?’
‘चाहे जवन होखे, हम बस अतना जानत बानी कि हम आपन ईज्जत नीलाम होखे से बचावत बानी. अगर आजु ना चेतब त काल्हू कुछ अउर होई.’
सच बा जब औरत आपन ईज्जत खातिर उतरि जाव त का दोसर, का आपन सेनुर, सब बराबर बा. एही खातिर कानुनो बनावल बा कि औरत से अगर आपन ईज्जत बचावे में केकरो खूनो हो जाए त उ अपराध नइखे. अगर औरत के इच्छा के विरूद्व ओकर मरदो कुछ करत बा त उ सजा के भागी बा.
अनु के अनुरोध प सुरेश अनु साथे मिल के प्रशांत के मारे के प्लान में हथियार ले आवे के तइयार हो गइले. एक दिन सुरेश अइलन. ‘अनु, अनु, तहरा हुकुम के अनुसार हथियार के बेवस्था हो गइल बा.’
‘ठीक बा. अपना पासे राखऽ. केकरो से कुछ मत कहिह.’
प्लान का मुताबिक ओह दिन अनु पूजा के बहाने अपना घर से अपना स्कूटी से प्रशांत का साथे निकलली. पहिले दूनो जने होटल, आपन ऑफिस, आइल लोग. ओहिजा से माजा गाड़ी लेके पहिले काली मंदिर में पूजा कइला के बाद, लेक घूमे गइली. ओकरा बादे अनु गाड़ी के चालक सीट प बइठि के गाड़ी मे़ राखल पानी के शीशी में मिलावल गुल्कोज के साथे नीद के गोली प्रशांत के पिआ दिहली. जेकरा से प्रशांत के नींद आ गइल आ गाड़िए में सूत गइले. ओकरा बाद तय योजना मुताबिक अनु सुरेश आ अपना भाई बोनी के संगे शहर के बहरी एगो नजदीकी समाचार पत्र के आफिस के लगे बोलवली. ओहिजा से अपना गाड़ी में ले के शहर से दूर एनएच प करीब बीस कि॰मी॰ सुनसान जगह प एगो पुल से पहिले फेड़ का पासे अनु, सुरेश आ़ बोनी मिल के बेहोश प्रशांत के उतारि के नीचे बइठा दिहले. पहिले सुरेश प्रशांत के माथा मे़ एगो गोली आ फेरू छाती मे़ तीन गोली मारि के उनकर हत्या क दिहले. अनु प्रशांत के बगली से पईसा के बेग, मोबाईल वगैरह निकाली के सुरेश के दे दिहली. जाते-जात सुरेश से बोलली, ‘सुरेश, ई सभ चीज के बेकार क दीह आ बढिया से देख ल कि कहीं उ जिअत त नइखे.’
सुरेश अनु के बात प सिनेमा के हीरो निहन पलटत एगो अउर गोली प्रशांत के छाती में मारत बोलले, ‘देखऽ अनु, एकरा में तनिको जान नइखे. ई पहिले हिललो रहे बाकि अब एकरा में सुगबुगाहटो नइखे.’
अनु के बेयान के आधार प पुलिस बोनी आ सुरेश के पकड़ि के अनु का साथे जेल भेज दिहलसि. कहानी लिखे जाए तकले तीनो जेल में रहले. बोनी आ सुरेश अनु के बदला लेबे के आग में अनु का साथे-साथे जर चुकल रहले. बाकि तीनो के मुंह प तनिको पछतावला के निशान ना लउकत रहे.
लेखक परिचय :
वाणिज्य में स्नातकोत्तर, बी॰एच॰एम॰एस॰, आ पत्रकारिता मे डिप्लोमा लिहले उमेश जी ओझा साल 1990 से लिखत बानी. झारखण्ड सरकार में कार्यरत उमेश जी के लेख आ कहानी अनेके पत्र पत्रिकन मे प्रकाशित होत रहेला.
ई कहानी एगो साच घटना प आधारित बा. एकर सचाई के देखत एकरा मे स्थान आ पात्रन के नाम बदल दिहल गइल बा.
संपर्क सूत्र :
डॉ॰ उमेश जी ओझा,
39, डिमना बस्ती, डिमना रोड, मानगो, जिला – पूर्वी सिंहभूम (जमशेदपुर)
पिन – 831018
मोबाइल – 09431347437
email – kishenjiumesh@gmail.com


text:
- ओलंपिक गोल्ड क्वैस्ट नाम के संस्था इंचियोन एशियाई खेल का दौराम अपना सेमीफाइनल मुकाबला में मिलल विवाद वाला हार के विरोध करे के हिम्मत देखावे खातिर भारत के महिला मुक्केबाज सरिता देवी के दस लाख रुपया इनाम देबे के ऐलान कइलसि.
- साल 2019 ले स्वच्छ बिहार बनावे के संकल्प लेके मुख्यमंत्री जीतन राम मांझी दानापुर प्रखंड के जमसौत मुसहरी टोला में झाडू लगाके बिहार में राष्ट्रीय स्वच्छता जागरूकता अभियान कव शुरूआत कइलन.
- जौनपुर जिला के लाइन बाजार इलाका में कन्हईपुर रेलवे क्रासिंग पर एगो कार के ट्रेन के इंजन से टक्कर हो गइल आ कार पर सवार तीन जने बहुते घवाहिल हो गइले.
- जौनपुर के सुजानगंज इलाका के भगवानपुर गांव में पंचायत भवन का नियरा मोटरसाइकिल से आइल दू गो बदमाश मोटरसाइकिल से आवत एगो सर्राफा व्यवसायी के हत्या कर दिहले.
- सोलह साल बाद हाॅकी में स्वर्ण पदक जीते वाला भारत के पुरुष टीम के हर खिलाड़ी के अढ़ाई-अढ़ाई लाख रुपिया के नकद पुरस्कार दी हाॅकी इण्डिया.
- चन्दौली जिले के मुगलसराय जंक्शन से आजु सबेरे तस्करी कर ले जाइल जात 15 गो पिस्तौल आ दू गो मैगजीन बरामद भइल.
- भारत के चार गुणा 400 मीटर रिले में महिला टीम इंचियोन एशियाई खेल के स्वर्ण पदक जीत लिहलसि.
- भारत के मुक्केबाज सरिता देवी के अफसोस जाहिर क देला का बाद एशियाई ओलपिक परिषद उनकर कांस्य पदक बहाल क दिहलसि.
- फिलीपीन्स के अलकायदा उग्रवादी बन्हक बना के राखल दू गो जर्मन नागरिकन में से एगो के 17 अक्टूबर के जान से मारे के धमकी दिहले.
- भोजपुर जिला के चरपोखरी इलाका के महावीर टोला का लगे बस से कचरा के दू जने के मौत.
- हाकी में पाकिस्तान के हरा के भारत ओलम्पिक खेले के हकदार हो गइल. एकरा पहिले बाजपेयी सरकार का दौरान ओलम्पिक के स्वर्ण मिलल रहे आ अब मोदी सरकार का दौरान एशियाई खेल के.
- अपना पुरान टकरइत पाकिस्तान के बियफे का दिने इंचियोन एशियाई खेल का हाकी फाइनल में हरा के भारत सोलह साल बाद स्वर्ण पदक जीतल. एकरा पहिले 1998 में ओलम्पिक के स्वर्ण मिलल रहे.
- संयुक्त राष्ट्र कहलसि कि इस्लामिक स्टेट इराक में सामूहिक नरसंहार, औरत आ लड़िकियन के यौन शोषण आ लडाई में लड़िकन के इस्तेमाल का चलते युद्धापराधी बतवलसि.
- देश के हर गाँव के अगिला पाँच साल ले बीस लाख दिहल जाई सफाई अभियान ला. बतवले केंद्रीय ग्रामीण विकास मंत्री नितिन गड़करी.
- तमिलनाडु के मुख्यमंत्री रहल अन्नाद्रमुक नेता जयराम जयललिता के बेंगलुरु का जेल में कवनो तरह के वीआईपी सुविधा नइखे दिहल जात.
- कई बरीस के मेहनत का बाद भारत आखिरकार अमेरिका के मनाइए लिहलसि दाऊद इब्राहीम के आतंकवादी नेटवर्क डी.कंपनी के खिलाफ अभियान में शामिल होखे के.
- पूर्वी चंपारण के पताही इलाका के नोनफरवा गांव में आजु भोरे कुछ लोग माओवादी उग्रवादी सोने लाल बैठा के गोली मार के हत्या कर दिहले.
- गुजरात में महात्मा गांधी के 145 वीं जयंती का मौका पर मुख्यमंत्री श्रीमती आनंदबेन पटेल पोरबंदर में आ लालकृष्ण आडवाणी अहमदाबाद में झाड़ू लगवले.
- प्रधानमंत्री नरेंद्र मोदी के बड़ाई करे वालन में शामिल हो गइली मुलायम सिंह यादव के छोटकी पतोह. अपर्णा यादव पीएम मोदी के तारीफ करत कहली कि ‘राष्ट्रीय स्वच्छता अभियान’ से दुनिया में भारत के इमेज सुधरी.
- रेलवे जनता के जेब पर डाका डाले के फैसला कइलसि. तत्काल कोटा के आधा टिकट अउरी अधिका भा कहीं कि अधिको से अधिका दाम पर बेचल करी जइसे हवाई जहाज के टिकट बिकाला.
- उत्तर प्रदेश में चन्दौली के बबूरी इलाका में दू गो नवहियन के एगो अजबे तरह के बुखार से मौत हो गइल जवना के डाक्टर लोग निदान ना कर पावल
- प्रधानमंत्री नरेन्द्र मोदी आजु “राष्ट्रीय स्वच्छता अभियान” के शुरुआत दिल्ली के मंदिर मार्ग पर वाल्मीकि सदन जाके ओहिजा के शौचालयन के उद्घाटन कइले आ खुद झाडू लगाके अभियान के प्रतीकात्मक शुरूआत क दिहलन.
- पीएम नरेन्द्र मोदी आजु देश के साफ सुथरा बनावे के महात्मा गाँधी के अधूरा सपना पूरा करावे ला ‘स्वच्छ भारत अभियान’ के शुरूआत कइलन आ कहलन कि एकरा के जनआंदोलन बना देव देश के लोग आ एह पर केहू कवनो तरह के राजनीति मत करे.
- जौनपुर के गौराबादशाहपुर इलाका में बुध का रात एगो ट्रक से कचरा के दू गो औरतन के मौत हो गइल आ सात जने घवाहिल हो गइले.
- सीरिया के होम्स शहर में एगो स्कूल का नियरा दू गो बम फटला से कुछ बचवन समेत 31 लोग के मौत हो गइल आ 74 जने घवाहिल हो गइले.
- इंचियोन एशियाई खेल के महिला आ पुरूष कबड्डी का फाइनल में भारत के टीम चहुँप गइल बाड़ी सँ. जवना से कम से कम दू गो रजत पदक त मिलिए जाई.
आरा, बलिया, छपरा, देवरिया, सिवान, गोपालगंज. सासाराम, रोहतास, बक्सर, कैमूर, पूर्वी चंपारण, पश्चिमी चंपारण, गाजीपुर, मऊ, गोरखपुर, चंदौली, भदोही, वाराणसी, मोतिहारी, बेतिया, जौनपुर वगैरह भोजपुरिया इलाका के खबर भोजपुरी में पढ़े ला टटका खबर पर जाईं
टटको में टटका आज के खबर पढ़ीं…..


text:
बिहार के खबर
(शुक, 30 दिसंबर)
- अपना सेवा यात्रा का क्रम में औरंगाबाद चहुँपल नीतीश कुमार कहलन कि सरकार कई बरीस से लटकल उत्तर कोयल परियोजना फेर से बनावे आ शुरु करे के भरपूर कोशिश करी.
- कई बरीस से लटकल दुर्गावती जलाशय परियोजना के अब केन्द्रीय वन आ पर्यावरण मंत्रालय से अनापत्ति प्रमाण पत्र मिल गइल बा. लोकसभा स्पीकर मीरा कुमार कहली कि अब बिहार सरकार के एह योजना के निर्माण के काम जल्दी से पूरा कर देबे के बा. बाबू जगजीवन राम के शिलान्यास कइल एह परियोजना से कैमूर आ रोहतास जिला के तैंतीस हजार हेक्टेयर जमीन के पटवन हो सकी.
- लूट के माल ह छूट के खा स्टाइल में पश्चिमी चंपारण के गौनाहा प्रखंड में सत्यापन करा के पता चलल बा कि इंदिरा आवास का नाम पर पइसा निकाल के लोग जमीन खरीद लिहल, दोकान खोल लिहल भा कुछ लोग त सीधे सूदी किश्ती में लगा दिहल. अब एह तरह के हर आदमी के नोटिस भेजल गइल बा.
- छपरा नगर परिषद फैसला लिहले बा कि तेरहवां वित्त आयोग से मिलल धन के इस्तेमाल हर वार्ड में चार चार गो चापाकल गाड़े, एगारह गो भेपर लाइट लगवावे आ सफाई के इंतजाम करावे में कइल जाई.
- लखीसराय जिला के बड़हिया इलाका में बियफे का रत कुछ अपराधी एगो मंदिर के महंत के हत्या कर दिहले आ मूर्तियन के गहना लेके फरार हो गइले.
- जापान के प्रधानमंत्री अगिला बेर अपना भारत दौरा पर बिहारो अइहें.
- गंडक दियारा का आतंक फुलेना के पश्चिम चम्पारण के श्रीनगर इलाका में गैंगवार में मार दिहल गइल बा.
- कालचक्र पूजा खातिर दू लाख से अधिका बौद्ध बोधगया चहुँपले.


text:
जरला पर नून छिरिकलें रुढ़ी
महाराजगंज लोकसभा उपचुनाव में राजग के पी क़े शाही के हरला से आहत जदयू के घाव पर नून छिरिकत भाजपा महासचिव राजीव प्रताप रुढ़ी काल्हु कहलन कि मोदी के जतना जरूरत भाजपा के बा ओतने जदयूओ के बा. एह बात पर जदयू तुरते आपन विरोध जतवलसि आ कहलसि कि बिहार में कवनो दोसर नेता के जरूरत नइखे काहे कि राजग के नेता नीतीश कुमार अकेलही भारी बाड़ें. भाजपा नरेन्द्र मोदी के खास पद देबे के तइयारी मे बिया बाकिर आडवाणी खेमा पूरा ताकत से फच्चर फँसावे में लागल बा. आजु से गोवा में शुरु होखत कार्यकारिणी का बइठक से आडवाणी, उमा भारती, शिवराज सिंह चौहान, डा॰ रमण सिहं, रविशंकर प्रसाद,जसवंत सिंह वगैरह गैरहाजिर बाड़ें. आजु दुपहरिया जब नरेन्द्र मोदी गोवा चहुँपलन त उनकर शानदार स्वागत भइल. संकेत साफ बा कि भाजपा के बड़हन हिस्सा तय कर लिहले बावे कि मोदी के नेता मान लेबे के बा.


text:
उत्तर प्रदेश नइखे चाहत कि मेडिकल प्रवेश परीक्षा पूरा देश खातिर एके होखे
पूरा देश खातिर मेडिकल प्रवेश परीक्षा एकही करे के मेडिकल काउन्सिल के प्रयास का खिलाफ तमिलनाडू त रहले रहे अब उत्तरो प्रदेश सामने आ गइल बा. करुणानिधि त कांग्रेस खातिर करुणानिधान से कम ना हउवें एहसे केन्द्र सरकार उनुकर बाति मानि के मेडिकल काउन्सिल के प्रस्ताव ठुकरावे के फैसला ले लिहलसि. यूपी सरकार यूपी के मेडिकल प्रवेश परीक्षा अलग से आयोजित करावे के योजना पर काम शुरु कर दिहले बिया. तीन गो मेडिकल कालेज के नाम राज्यपाल का लगे भेजल गइल बा आ ऊ ओहमें से कवनो एगो मेडिकल कॉलेज के ई परीक्षा आयोजित करावे के जिम्मेदारी दे दीहन. यूपी सरकार के कहना बा कि ओकरा परीक्षा के सवाल हिन्दी आ अँगरेजी दुनु में रहेला. जबकि सार्वदेशिक परीक्षा के सवाल खाली अंगरेजी में रही. युपी के शिक्षा व्यवस्था अंगरेजी के हालत त बिगाड़िये दिहले बा, बहुते विद्यार्थी सही सही हिन्दीओ बोल लिख ना सकस.


text:
भोजपुरी एक्शन स्टार विराज भट्ट आ भोजपुरी सिनेमा के नंबर वन अदाकारा रिंकू घोष एक बार फेरू ‘हथियार’ फिलिम में नजर आवे वाला बाड़े. एहसे पहिले ई जोड़ी फिलिम ‘ई कईसन प्रथा’ में नजर अइल रहुवे. लीक से हट के बनल एह फिलिम का बाद सभे विराज आ रिंकू के जोड़ी के मुरीद हो गइल रहे.
हथियार फिलिम के निर्देशन जगदीश शर्मा करत बाड़न. जगदीश शर्मा उर्फ मुन्ना भाईओ रिंकू घोष के काम से आ उनुकर मीठ बेवहार से रिंकू के मुरीद बन गइल बाड़न. इनकर कहना बा कि रिंकू का साथ काम करे में कवनो तनाव ना होखे काहे कि उ कवनो नाटक ना करसु. एक बेर सेट पर आ गइली त काम पूरा कराइए के जइहें. हमेशा अपनहु हँसत रहेली आ दोसरो के टेंशन फ्री करा देली. जगदीश शर्मा कुछ अउरिओ फिलिमन में रिंकू घोष संगे काम करे के प्लान बनावत बाड़न.
(शशिकांत सिंह, रंजन सिन्हा)


text:
(दयानंद पाण्डेय के लिखल आ प्रकाशित हिन्दी उपन्यास के भोजपुरी अनुवाद)
छठवाँ कड़ी में रउरा लोक कवि के सम्मान खातिर तिकड़म भिड़ावत पत्रकार का बारे में पढ़ले रहीं जे ओकरा बदले में अपना खातिर लोककवि से उनुका ग्रुप के एगो लड़की के डिमाण्ड रखले रहे.
अब ओकरा से आगे पढ़ीं …..
पत्रकार चहले रहित त जइसे मुख्यमंत्री से कह के लोक कवि खातिर सम्मान घोषित करवले रहुवे, वइसहीं उनुका से कहि के तारीखो घोषित करवा सकत रहे. बाकिर जाने काहे अइसन करे में ओकरा आपन हेठी बुझाइल. से चेयरमैन साहब के बतावल रणनीति के ध्यान में राखतो खुद आपनो एगो रणनीति बनवलसि. एह रणनीति का तहत ऊ कुछ नेतवन से फोने पर बतियवलसि आ बाते बात में लोक कवि के सम्मान के जिक्र चलवलसि आ कहलसि कि आप अपने इलाका में एकर आयोजन काहे नइखीं करवा लेत ? कमोबेस हर नेता से ओकरा इलाका मुताबिक जोड़ घटाव बान्ह के लगभग अपने बाति नेता का मुँह में डलवा के ओह नेता से प्रतिक्रियात्मक टिप्पणी ले लिहलसि. एगो मंत्री से कहलसि कि बताईं ओकर गृह-जनपद आ आपके इलाका त सटले-सटल है त काहे नहीं सम्मान समारोह आप अपने इलाका में करवावत ? आपहु के धाक बढ़ी. एगो किसान नेता से कहलसि कि बताईं लोक कवि त अपना गाना में किसाने आ ओकरा माटी के बात गावल करेले आ सही मायने में लोक कवि के सुननिहारो किसाने लोग बा. किसानन में, मेंड़-खेत-खरिहानन में अपना गाना का मार्फत लोक कवि के जतना पैठ बनल बा ओतना पैठ बा केहू के ? ना नू ? त आप एहमें पाछा काहे बानी ? आ साँच पूछीं त एह सम्मान समारोह के आयोजन के संचालन सूत्र सही मायने में रउरे हाथ में रहे के चाही. जबकि मजदूर के एगो बड़हन महिला नेता, जे सांसदो रही, से कहलसि कि साँझ के थाक-हार के लवटल मजदूर लोके कवि के गाना से आपन थकान मेटावेला त मजदूरन के भावना समुझे वाला गायक के सम्मान मजदूरने का शहर में होखे क चाहीं कि ना ? आ जाहिर बा कि सगरी नेता लोक कवि के सम्मान के क्रेडिट लेबे खातिर, आपन वोट बैंक पकिया करे का फेर में लोक कवि के सम्मान अपने-अपने इलाका में करावे के गणित बइठावत बयान मारत गइले. बस पत्रकार के काम हो गइल रहे. ऊ दू एक दिन अउरी एह चरचा के हवा दिहलसि आ हवा जब चिंगारी के शोला बनावल शुरु कर दिहलसि तबहिये पत्रकार अपना अखबार में एगो स्टोरी फाइल कर दिहलसि कि लोक कवि के सम्मान के तारीख एहसे फाइनल नइखे हो पावत कि ढेरे नेता लोग में होड़ लागल बा. हर नेता अपना-अपना इलाका में लोक कवि के सम्मान करवावल चाहत बा. तब जबकि पत्रकार के मालूम रहे कि योजना के मुताबिक लोक कवि के सम्मान उनुके गृह-जनपद में सँभव हो सकेला, सगरी नेतवन के टिपप्णी वर्बेटम कोट कर के लिखल एह स्टोरी से ना सिर्फ लोक कवि के सम्मान के तारीखे घोषित हो गइल बलुक उनुका गृह-जनपद के जगहो के एलान हो गइल. साथ ही लोक कवि के “लोकप्रियता” के प्रचारो हो गइल.
लोक कवि के लय अब कार्यक्रमन में देखते बनत रहे. अइसने एगो कार्यक्रम में पत्रकारो चहुँप गइल. ग्रीन रुम में बइठ के शराब पियत ऊ बेर-बेर कपड़ा बदलत लड़िकियन के देह के कबो कनखी से त कबो सोझे तिकवत रहल. पत्रकार के एह मयकशी में मंच से आवत-जात लोको कवि शरीक हो जात रहलन. दू-तीन गो लड़िकियनो के पत्रकार दू-एक पेग पिया दिहलसि. एगो लड़िकी पर दू चार बेर हाथो फेरलस. एह फेर में ऊ डांसर निशा तिवारिओ के अपना लगे बोलवलसि बाकिर ऊ पत्रकार का लगे फटकल ना. उलुटे आँख तरेरे लागल. पत्रकार कवनो प्रतिक्रिया ना दिहलन आ चुप चाप शराब पियत गइले. जाने ओकर ठकुराई उफना गइल कि शराब के नशा चढ़ गइल कि निशा के देह के ललक ? चादर ओढ़ के कपड़ा बदलत निशा के पत्रकार अचके में पाछा से दबोच लिहले. ऊ ओकरा के ओहिजे लेटावे का फेर में रहलन तबले निशा सम्हर गइल रहे आ पलटि के ठाकुर साहब के दू-तीन झाँपड़ धड़ाधड़ रसीद कर दिहलसि आ दुनु हाथ से पूरा ताकत लगा के पाछा ढकेलत कहलसि, “कुकुर तोर ई हिम्मत !” ठाकुर साहब पियले त रहबे कइलन निशा के ढकेलते ऊ भड़भड़ा के गिर पड़ले. निशा गोड़ में से सैंडिल निकललसि आ ले के बाबू साहब का ओरि लपकले रहल कि मंच पर ई खबर सुन के लोक कवि भागत ग्रीन रुम में अइले आ निशा के सैण्डिल वाला हाथ पाछा से धर लिहलन. कहले, “ई का करत बाड़िस ?” ऊ ओकरा पर बिगड़बो कइले आ कहलें,”चल, गोड़ छू के माफी माँग !”
“माफी हम ना, ई हमरा से माँगसु गुरुजी !” निशा बिफरल, “हमरा से बदतमीजी ई कइले बाड़न.”
“धीरे बोल, धीरे.” लोक कवि खुद आधा सुर में कहलें, “हम कहत बानी माफी माँगऽ.”
“ना गुरुजी !”
“माँग लऽ. हम कहत बानी. इहो तोहरा ला गुरुजी हउवन.” लोक कवि कहलें.
“ना गुरुजी !”
“जइसन कहत बानी फौरन कर ! तमाशा मत बनाव. आ जइसन ई करें करे दे.” लोक कवि बुदबुदइले आ गँवे से कहले, “जइसन कहें वइसन करऽ.”
“ना !” निशा बोललसि त धीरे बाकिर पूरा सख्ती से. लोक कवि इहो गौर कइलें कि अबकी ऊ “ना” का साथे “गुरुजी” संबोधनो ना लगवलसि. एह बीचे पत्रकार बाबू साहब त लुढकले पटाइल रहले बाकिर आँखिन में उनका आगि खौलत रहुवे. ग्रीन रूम में मौजूद बाकी लड़िकी, कलाकारो सकता में रहीं सँ बाकिर खामोशी भरल खीस सबका आँखिन में सुलगत देखि के लोक कवि असमंसज में पड़ गइले. ऊ अपना एगो “लेफ्टिनेंट” लड़िकी के आँखे-आँखि में निशा के सम्हारे के इशारा कइलम आ खुदे पत्रकार का ओर बढ़ चललन. एगो कलाकार का मदद से ऊ पत्रकार के उठवले. कहले, “आपो ई सब का कर देते हैं बाबू साहब ?”
“देखीं लोक कवि, हम अउरी बेइज्जति नइखीं बरदाश्त कर सकत.” बाबू साहब दहड़लन, “तनी पकड़ का लिहनी एह छिनार के त एकर ई हिम्मत !”
“धीरे बोलीं बाबू साहब.” लोक कवि बुबुदइलन, “बाहर हजारन पब्लिक बइठल बा. का कही लोग ?”
“चाहे जवन कहें, हम आजु माने वाला नइखीं.” बाबू साहब कहलें, “आजु ई हमरा नीचे सूती. बस ! हम अतने जानत बानी.” नशा में ऊ बोललन, “हमरा नीचे सूती आ हमरा के डिस्चार्ज कराई. एकरा से कम पर कुछुवो ना !”
“अइसहीं बात करब ?” लोक कवि बाबू साहब के गोड़ छूवत कहलें,”आप बुद्धिजीवी हईं. ई सब शोभा नइखे देत आप के.”
“आपके शोभा देत बा ?” बाबू साहब बहकत कहलें, “आपके हमार सौदा पहिलही हो चुकल बा. आपके काम त डन हो गइल आ हमार काम ?”
बाबू साहब के बात सुन के लोक कवि के पसीना आ गइल. तबहियो ऊ बुदबुदइले, “अब इहाँ इहे सब चिल्लायब ?” ऊ भुनभुनइलन,” ई सब घरे चल के बतियाएब.”
“घरे काहे ” एहिजे काहे ना ?” बाबू साहब लोक कवि पर बिगड़ पड़लन, “बोलीं आजु ई हमरा के डिस्चार्ज करी कि ना ? हमरा नीचे सूती कि ना ?”
“ई का बोलत बानी ?” लोक कवि हाथ जोड़त फुसफुसइलन.
“कवनो खुसफुस ना. क्लियर-क्लियर बता दीं हँ कि ना ?” बाबू साहब के कहना रहे.
“चुपाइबो करब कि अइसहीं बेइज्जति कराएब ?”
“हम समुझ गइनी आप अपना वायदा से मुकरत बानी.”
लोक कवि चुपा गइलन.
“खामोशी बतावत बा कि वादा टूट गइल बा.” बाबु साहब लोक कवि के फेर कुरेदलन.
लेकिन लोक कवि तबहियो चुप रहलन.
“त सम्मान कैंसिल !” बाबू साहब उहे बार फेर जोर से दोहरवलन, “लोक कवि आपका सम्मान कैंसिल ! मुख्यमंत्री के बापो अब आपके सम्मान ना दे पाई.”
“चुप रहीं बाबू साहब !” लोक कवि के एगो साथी कलाकार हाथ जोड़त कहलसि, “बहरी बड़हन पब्लिक बिया.”
“कुछ नइखे सुने के हमरा !” बाबू साहब कहलें, “लोक कवि निशा कैंसिल कइलें आ हम सम्मान कैंसिल कइनि. बात खतम.” कह के बाबू साहब शराब के बोतल आ गिलास एक-एक हाथ में लिहले उठ खड़ा भइलन. कहलें, “हम चलतानी.” आ ऊ साँचहु ग्रीन रूम से बहरी निकल गइलन. माथे हाथ धइले लोक कवि चैन के साँस लिहलन. कलाकारन के हाथ का इशारा से आश्वस्त कइलन. निशा का माथ पर हाथ राख के ओकरा के आशीर्वाद दिहलन, “जियत रहऽ” फेर बुदबुदइलन, “माफ करीह !”
“कवनो बाति ना गुरुजी !” कह के निशा अपनो ओर से बात खतम कर दिहली बाकिर लोक कवि रो दिहलें.भरभर-भरभर. लेकिन जल्दिये ऊ कान्ह पर राखल गमछा से आँखि पोंछलें, धोती के निचला कोर उठवले, हाथ में तुलसी के माला लिहले मंच पर चहुँप गइले. उनुकरे लिखल युगल गीत उनुकर साथी कलाकार गावत रहलें, “अँखिया बता रहीं हैं लुटी कहीं गई हैं.” लोक कवि अपना गोड़ के गति देत तनी थिरके के कोशिश कइलें आ एनाउंसर के इशारा कइलें कि उनुका के मंच पर बोलावो.
एनाउंसर वइसने कइले. लोक कवि मंच पर चहुँपले आ साजिन्दा लोगन के इशारा कर के कहरवा धुन पकड़ लिहले. फेर भरल गला से गावे लगले, “नाचे न नचावै केहू पइसा नचावेला.” गावत-गावत गोड़ के गति दिहले बाकिर गोड़ त का मनो साथ ना दिहलसि. अबहीं पहिलके अंतरा पर रहले कि उनुका आँखिन से फेर लोर ढरके लागल. लेकिन ऊ गावते रहलन, “नाचे न नचावै केहू पइसा नचावेला”. एह समय उनुका गायकी में लये में ना, उनका गोड़ के थिरकलो में एगो अजबे करुणा, लाचारी आ बेचारगी समा गइल रहे. ओहिजा मौजूद सुननिहार-देखनिहार एहू सब के लोक कवि के गायकी के एगो अविरल अंदाज समुझले बाकिर लोक कवि के संगी-साथी भउँचको रहले आ ठकुआइलो. लेकिन लोक कवि असहज रहतो गायकी के सधले रहलन. हालांकि सगरी रियाज रिहर्सल धराइल रहि गइल रहे संगत दे रहल साजिन्दन के. लेकिन जइसे कि लोक कवि के गायकी बेचारगी के लय थाम लिहले रहुवे संगतकारो “फास्ट” का जगहा “स्लो” हो गइल रहलें बिना संकेत, बिना कहले. अउर ई गाना “नाचे न नचावै केहू पइसा नचावेला” सांचहू विरले ना यादगारो बनि गइल रहे. खास कर के तब अउर जब ऊ ठेका दे के गावसु, “हमरी न मानो…” बिल्कुल दादरा के रंग टच दे के तकलीफ के जवन दंश ऊ बोवत रहले अपना गायकी का मार्फत ऊ भुलाये जोग ना रहलो ना रहे. ऊ जइसे सबकुछ से बेखबर गावत रहले आ रोवत रहले. लेकिन लोग उनुकर रोवल ना देख पावत रहे. कुछ लोर माइक तोप लेव त कुछ लोर उनुका मिसरी जइसन मीठ आवाज में बहल जात रहे. कुछ सुधी सुननिहार उछल के बोलबो कइलें, “आजु त लोक कवि कलेजा निकाल के राखि दिहलें !” उनुकर गायकी साँचहू बहुते मार्मिक हो गइल रहे.
ई गाना अबही खतमो ना भइल रहे कि लोक कवि दोसरा गाना पर आ गइले, “माला ए माला, बीस आना के माला !” फेरु कई देवी-देवता, भगवान से होखत ऊ कुछ महापुरुषन तक माला महिमा के बखान करत एह गाना में तंह, करुणा आ सम्मान के कोलाज रचे लगलन. कोलाज रचते-रचत अचानक ऊ फेरु से पहिले वाला गाना, “नाचे न नचावै केहू पइसा नचावेला” पर आ गइलन. सुधि लोग के बुझाइल कि लोक कवि एक गाना से दोसरा गाना में कुछ फ्यूजन जइसन करत बाड़न, भा कवनो नया प्रयोग, नया स्टाइल गढ़त बाड़न. लेकिन साँच ई रहे कि लोक कवि माला के सम्मान के प्रतीक बतावत ओकरा के पइसा से जोड़ के अपना अपमान के रुपक रचत रहलें. अनजानही. अपना मन के मलाल के धोवत रहले.
कुछ दिन बाद चेयरमैन साहब बाबू साहब आ लोक कवि के बीच बातचीत करवावल चहले बाकिर दुनु में से केहू तइयार ना भइल. दुनु का बीच तनाव बनल रहल. तबहियो घोषित तारीख पर जब लोक कवि सम्मान लेबे अपना गृहनगर जात रहले त एक दिन पहिले ऊ बाबु साहब से फोन करके बहुते विनय से चले के कहलन. लेकिन बाबू साहब सगरी फजीहत का बावजूद निशा के भुलाइल ना रहले. छूटते लोक कवि से पूछ लिहलें, “निशा भेंटाई ओहिजा ? साथ चली ?”
“ना.”
त बाबुओ साहिब “त फेर सवाले नइखे उठत” कहत फैसला सुना दिहलन, “निशा ना त हमहू ना आपहू ना.” आ ऊ अउरी झनकत कहले “भाँड़ में जाईं आप आ आपके सम्मान !” आ फोन राख दिहले.
लोक कवि मायूस हो गइलन.
निशो कलाकारन का टीम का साथ लोक कवि के गृहनगर जाये वाला रहे. लेकिन बहुत सोच-विचरला का बाद लोक कवि अंतिम समय में निशा के जाये से मना कर दिहलें. निशा पूछबो कइलसि, “काहे ” का बाति बा गुरुजी ?”
“समुझल करऽ” कहके लोक कवि ओकरा के टरकावे चहलें बाकिर ऊ मानल ना अड़ल रहल. बेर-बेर ओकरा पूछला से लोक कवि ओकरा पर बिगड़ गइलें, “अबहीं त ना कह दिहले बाड़न, लेकिन अगरी कहीं ओहिजा आ गइलन तब ?”
“के गुरुजी ?”
“बाबू साहब. अउर के ?” लोक कवि बुदबुदइले, “का चाहत बाड़ू ओहिजो वितंडा खड़ा होखे, रंग में भंग हो जाव सम्मान समारोह में” कह के निशा के ओकर मेहनताना देत कहले,”हई लऽ आ घरे चलि जा.”
“घर में लोग पूछी त का कहब कि कार्यक्रम में काहे ना गइनी ?” ऊ मायूस हो के बोलल.
“कह दीहऽ कि तबियत खराब हो गइल. दूई-चार ठो दर्द बोखार के गोली खरीद के बैग में राख लीहऽ.” लोक कवि कहलें आ कुछ रुक के बोललें,”अब तुरते एहिजा से निकल जा.”
फेर लोक कवि मय दल बल का साथ अपना गृह नगर खातिर चल दिहलें.
मुख्यमंत्री लोक कवि के समारोहपूर्वक पाँच लाख रुपिया के चेक, स्मृति चिह्न, शाल आ स्मृतिपत्र दे के सम्मानित कइले. महामहिम राज्यपाल का अध्यक्षता में. तीन गो कैबिनेट मंत्री आ पाँच गो राज्यो मंत्री समारोह में बहुते मुस्तैदी का साथ मौजूद रहले. कई गो बड़का अधिकारियो. सम्मान पावते लोक कवि एने ओने देखले आ बेबस रो पड़ले. हँ, एह सम्मान के सूत्रधार बाबू साहब ना आइल रहले. लोग समुझल कि खुशी के लोर हऽ लेकिन लोक कवि के आँखि मंच पर, मंच का आसपास आ भीड़ में बाबू साहब के बेर-बेर खोजत रहल. बाबू साहब हालांकि ना कह चुकल रहलन तबहियो लोक कवि के बहुते उमेद रहे कि बाबू साहब ओह समारोह में उनुकर हौसला बढ़ावे, बधाई देबे अइहन जरुर. आ लोक कवि बाजार के वशीभूत होके भा दबाव में अइसन ना सोचत रहलन, बलुक दिल का गहराई से श्रद्धा में डूबल भावुक हो के सोचत रहले. आ हिरनी जस आकुल उनुकर आँखि बेर-बेर बाबू साहब के हेरत रहल. भीड़ो में,भीड़ से बहरो. आगा-पाछा, दाँया-बाँया दशो दिशाईं में देखसु आ बाबू साहब के ना पा के बेकल हो जासु. एकदमे असहाय हो जासु. बिल्कुल वइसहीं जइसे कि भोलानाथ गहमरी के एगो गीत के नायक के विरह लोक कवि के एगो समकालीन गायक मुहम्मद खलील गावल करसु, “मन में ढूंढ़ली, जन में ढूँढ़ली ढूँढ़ली बीच बजारे हिया-हिया में पइठ के ढूंढ़ली ढूंढ़ली बिरह के मारे कवने सुगना पर मोहइलू आहि हो बालम चिरई.” लोक कवि खुदो एह गाना के आकुलता के सोखत रहले, “छंद-छंद लय-ताल से पूछलीं पूछलीं स्वर के मन से किरन-किरन से जा के पूछलीं पूछलीं नील गगन से धरती आ पाताल से पूछलीं पूछलीं मस्त पवन से कवने अतरे में समइलू आहि हो बालम चिरई.” ऊ कुछ बुदबुदातो रहले मन ही मन फुसुर-फुसुर. बहुते लोग समुझल कि लोक कवि ई सम्मान पा के विह्वल हो गइल बाड़े. बाकिर उनुकर संगी-साथी उनुका मर्म के कुछ-कुछ समुझत रहले. समुझत रहले सम्मान समारोह में मौजूद चेयरमैनो साहब लोक कवि के आँखिन में समाईल खोज, खीझ आ सुलगन के. लोक कवि के आँख बाबू साहब के खोजत बाड़ी सँ एह आकुलता के चेयरमैन साहब ठीक-ठीक बाँचत रहलन. बाँचत रहलन आ आँखे-आँखि में तोसो देत रहलन कि “घबरा जिन, हम बानी नू !” चेयरमैन साहब जे मंच का नीचे आगा राखल कुर्सियन पर बइठल रहले आ बगल के दोसरका कुरसी खाली रखले रहलन ई सोच के कि का पता बाबू सहबवा साला पहुँचिये आवे लोक कवि के एह सम्मान समारोह में.
लेकिन बाबू साहब ना अइले.
तबहिये संचालक लोक कवि के गावे खातिर नेवत दिहलने. लोक कवि कुछ-कुछ मेहराइल, कुछ-कुछ खुशी मन से उठलन आ माइक धइलन. ढपली लिहलन आ एगो देवी गीत गावे लगलन आ बाद में गावे लगलन, “मेला बीच बलमा बिलाइल सजनी”. एह गाना के नायिका का विषादे में ऊ आपनो अवसाद धोवे लगलन.
कार्यक्रम का अंत में मुख्यमंत्री लोक कवि के जनपद के एगो सड़क के नाम उनुका नाम पर राखे के घोषणा कइलन त लोग थपड़ी बजा के खुशी जतावल. कार्यक्रम खतम भइल त लोक कवि मंच से नीचे उतरले आ ओहिजा चेयरमैन साहब के गोड़ छुवले. कहलें,”आशीर्वाद दीं !” चेयरमैन साहब लोक कवि के उठा के अँकवारी बान्ह लिहलन आ भावुक हो के कहलन,”घबरा मत, हम बानी नू. सब ठीक हो जाई.” ऊ दिलासा देत कहले.
कार्यक्रम से निबट के ऊ कलाकारन के बिदा कइलन आ खुद तीन चार गो गाड़ियन का काफिला संगे अपना गाँवे चहुँपलन. आजु ऊ सरकार से दिहल सरकारी लालबत्ती वाला गाड़ी में गाँवे आइल रहलन. साथ में चेयरमैनो साहब रहले अपना अंबेसडर समेत. बाकिर अंबेसडर छोड़ ऊ लोक कवि का साथ लोक कवि के लाल बत्ती वाला गाड़ी में बइठलन. कार्यक्रम में लोक कवि के गाँव के कई लोग, नाते-रिश्तेदार आइल रहले तबहियो ऊ गाँवे अइलन. गाँव के डीह बाबा के पूजा अर्चना कइलन. गाँव के शिवमंदिरो में गइले. शिवजी के अक्षत जल चढ़वलन. पूजा पाठ का बाद बड़ बुजुर्गन के गोड़ छूवले आ अपना घर “बिरहा-भवन”, जवना के ऊ बहुते रुपिया खरच कर के बनववले रहलन, जा के चौकी बिछा के बइठ गइलन. चेयरमैन साहब खातिर अलगा से कुरसी लगवलन. संगी-साथियन खातिर दोसर चौकी बिछवले. ऊ लोग अबही जर-जलपान करते रहल कि धीरे-धीरे लोक कविका घरे पूरा गाँव उमड़ पड़ल. बड़-बूढ़, लड़िका-जवान, औरत-मरद सभे. लोक कवि के दुनु छोट भाईयन के छाती फूला गइल. तबहिये चेयरमैन साहब लोक कवि के एगो भाई के बोलवलन आ दस हजार रुपिया के एगो गड्डी निकाल के दिहले. कहलन कि, “पूरा गाँव में लड्डू बँटवा दऽ.”
“अतना पइसा के !” लोक कवि के छोट भाई के मुँह बवा गइल रहे.
“हँ सगरी पइसा के.” चेयरमैन साहब कहले, “हमार अंबेसडर ओहिजा खड़ा बिया, ड्राइवर के बोलऽ कलि हम कहले बानी. ओकरे से शहर चलि जा आ लड्डू ले के तुरते आवऽ.” फेर चेयरमैन साहब बुदबुदइले, “लागत बा ई सार अतना पइसा एकबेर में देखले नइखे.” फेर घबरइले आ अपना गनर से कहले, “जा, तुहूं साथे चलि जा, ना त एकरा से कवनो छीन झपटि लीहि !”
फेरु अगिला कड़ी में
लेखक परिचय
अपना कहानी आ उपन्यासन का मार्फत लगातार चरचा में रहे वाला दयानंद पांडेय के जन्म ३० जनवरी १९५८ के गोरखपुर जिला के बेदौली गाँव में भइल रहे. हिन्दी में एम॰ए॰ कइला से पहिलही ऊ पत्रकारिता में आ गइले. ३३ साल हो गइल बा उनका पत्रकारिता करत, उनकर उपन्यास आ कहानियन के करीब पंद्रह गो किताब प्रकाशित हो चुकल बा. एह उपन्यास “लोक कवि अब गाते नहीं” खातिर उत्तर प्रदेश हिन्दी संस्थान उनका के प्रेमचंद सम्मान से सम्मानित कइले बा आ “एक जीनियस की विवादास्पद मौत” खातिर यशपाल सम्मान से.
वे जो हारे हुये, हारमोनियम के हजार टुकड़े, लोक कवि अब गाते नहीं, अपने-अपने युद्ध, दरकते दरवाजे, जाने-अनजाने पुल (उपन्यास), बर्फ में फंसी मछली, सुमि का स्पेस, एक जीनियस की विवादास्पद मौत, सुंदर लड़कियों वाला शहर, बड़की दी का यक्ष प्रश्न, संवाद (कहानी संग्रह), सूरज का शिकारी (बच्चों की कहानियां), प्रेमचंद व्यक्तित्व और रचना दृष्टि (संपादित), आ सुनील गावस्कर के मशहूर किताब “माई आइडल्स” के हिन्दी अनुवाद “मेरे प्रिय खिलाड़ी” नाम से प्रकाशित. बांसगांव की मुनमुन (उपन्यास) आ हमन इश्क मस्ताना बहुतेरे (संस्मरण) जल्दिये प्रकाशित होखे वाला बा. बाकिर अबही ले भोजपुरी में कवनो किताब प्रकाशित नइखे. बाकिर उनका लेखन में भोजपुरी जनमानस हमेशा मौजूद रहल बा जवना के बानगी बा ई उपन्यास “लोक कवि अब गाते नहीं”.
दयानंद पांडेय जी के संपर्क सूत्र
5/7, डाली बाग, आफिसर्स कॉलोनी, लखनऊ.
मोबाइल नं॰ 09335233424, 09415130127
e-mail : dayanand.pandey@yahoo.com


text:
– जयंती पांडेय
बाबा लस्टमानंद अबकी चुनाव में खड़ा होखे के फैसला कऽ लेहले बाड़े आ ओकरा खातिर रणनीति बनावे में जुटल बाड़े. अब उनका खेलाफ बड़का दल के बड़ बड़ नेता खड़ा बा लोग आ ओकरा पर से अण्णा बाबा के चर लोग चारू इयोर घूम घूम के तरह तरह के बात करऽ ता लोग. एकरा से मैदान आउर बिगड़ल जाताऽ. एह में प्रचार के जे सॉलिड तरीका ना अपनावल गईल तऽ जमानतो ना बांचि. बाबा के मन में आइल कि काहे ना अपना लोगन से कहल जाउ कि ऊ अनशन के तरीका अपनावे. ना वोट देबऽ लोग तऽ हमनी का भूखे मरि जाएब. हालांकि गांधी जी के बाद अनशन के ताकत के अण्णा बाबा परीक्षण कइले. बेशक उनकर जोर आज काल्हु थोड़े कम हो गइल बा लेकिन अनशन जवन हथियार बा ऊ तऽ ठीके चलऽ ता. लेकिन सबसे बड़हन सवाल कि अनशन करी के? जइसे बाबा लस्टमानंद अपना वर्किग कमिटी में ई बात कहले सब लोग एने ओने तिकवे लागल. लोग भयाह गइल कि कहीं ओही के नांव ना प्रस्तावित हो जाउ. सब लोग तरह तरह के बहाना बनावे लागल, केहु कहऽ ता कि शुगर बा तऽ केहु कहऽ ता कि हाई बी पी बा. केहु कुछ त केहु कुछ. एह पर बाबा खिसिया गइले. कहले, केहु ना करी तऽ हम करेब. ई सुनते सब लोग मुरझा गइल. लागल लोग चिरौरी करे कि ऊ ना करऽ काहे कि कहीं कुछ हो हवा गइल तऽ चुनाव पर असर पड़ी. लेकिन सही बात तऽ ई रहे कि बाबा लस्टमानंद उपवास रहिहें तऽ कार्यकर्ता लोग जे चुनाव के नांव तर माल उड़ावऽ ता उनका ना भेंटाई, जे बाबा कहीं सरक गइले तऽ पइसवो डूब जाई.
एगो हुंसियार कार्यकर्ता सुझाव देहलस कि काहे ना एगो इवेंट मैनेजमेंट कम्पनी के साटा कऽ दिहल जाउ आ ओकरे लोग नेता के कपड़ा पहिर के अनशन करो. लेकिन लोग कहल कि कहीं ई बात अखबार वालन के लगे पहुंच गइल तऽ जवनो वोट मिले वाला होई उहो डूब जाई. काफी विचार मंथन के बाद तय भइल कि भाड़ा पर कार्यकर्ता भर्ती कइल जाउ आ उहे लोग अनशन पर बइठो. भाड़ा के रेट तनी बेसी रहे. भाव सुन के ओहिजा लाइन लाग गइल अनशन करे वाला लोग के. बाद में पता चलल कि विरोधी दल के नेता अफवाह उड़ा देहले बाड़े सन कि जे ई चुनाव में अनशन करी ओकरा बाबा जीतला के बाद अगिला लोकसभा चुनाव में टिकट दीहें. बड़ा मुश्किल से अनशन करे वालन के उहां हटावल गइल. बाबा अब फेर रणनीति सोचे में लागल बाड़े.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.


text:
खबर एक नजर में (3 जून 2011)
बाबा के रोके खातिर केन्द्र हर तिकड़म अपनाई
बाबा रामदेव के काल्हु से शुरु होखे वाला अनशन रोके खातिर केन्द्र सरकार हर तिकड़म अपनावे का तइयारी में बिया. पहिले त पटावे के कोशिश में बाबा रामदेव के स्वागत में चार गो केन्द्रीय मंत्रियन के हवाई अड्डा भेजल गइल. बाद में कांग्रेस का तरफ से विरोध का बाद तय भइल कि बाबा से भेंट करे कवनो मंत्री ना जाई. अब बाबा भेट करे आवसु. बाबा के पुरान दोस्त सुबोधकान्त सहाय जरूर बाबा से भेंट करत रहीहें. काल्हु परदा का पाछा चल रहल राजनीति सफल होत बुझाइल जब बाबा रामदेव काल्हु आपन पत्रकार सम्मेलन रोक दिहले. कहल जा रहल बा कि अगर जरुरी होखी त अनशन करे से रोके खातिर कानुनो के सहारा लिहल जा सकेला काहे कि बाबा के रामलीला मैदान के जगह योग शिविर लगावे खातिर दिहल गइल बा ना कि अनशन करे खातिर.
पहिले त सरकार कोशिश में रहे कि अन्ना हजारे आ बाबा रामदेव के बीच के मतभेद के हवा देके माहौल अइसन बना दिहल जाव कि सिविल सोसाइटी में फूट पड़ जाव. बाकिर सरकार के ई चाल उलटा पड़ गइल लागत बा आ अन्ना हजारे बाबा रामदेव के अनशन में शामिल होखे के एलान कर दिहले बाड़न.
संघे शरणम गच्छामि ना बाबा शरणम गच्छामि
राजनीति में सभकर आपन अलग अलग मजबूरी होले. करिया धन का खिलाफ आरएसएस एक जमाना से माहौल बनावे में लागल बा. ओकर राजनीतिक रुप भाजपा एह दिसाईं कुछ खास ना कइलसि आ एही बीच अन्ना हजारे आ बाबा रामदेव का आन्दोलन से जनता का बीच करिया धन आ भठियरपन का खिलाफ माहौल बने लागल. मजबूरी में संघ अन्ना हजारे आ अब बाबा रामदेव के आन्दोलन के पूरा आ खुला समर्थन देबे के एलान कइले बा. भाजपा के अनेसा बा कि गोविन्दाचार्य बाबा रामदेव का साथे मिल के कवनो राजनीतिक मंच बना सकेले जवना से भाजपा के राजनीतिक नुकसान हो जाई. एहसे बाबा रामदेव का अपना पाला में राखे खातिर उहो बाबा का समर्थन में बा. मजबूरी एह से कहल जा रहल बा कि संघ परिवार जानत बा कि अन्ना हजारे आ बाबा रामदेव पर ओकर कवनो नियन्त्रण ना हो सके आ ऊ लोग अपना योजना से चली संघ के हित के परवाह कइले बिना.
बिहार में अब हर विद्यार्थी के उर्दू पढ़ावल जाई
काल्हु पटना में आयोजित एगो परिचर्चा में बोलत बिहार के मुख्यमंत्री नीतीश कुमार कहले कि बिहार का हर प्राइमरी आ मिडिल स्कूल में उर्दू पढ़ावल जाई आ एकरा खातिर हर स्कूल में उर्दू शिक्षक के बहाली होई. अलीगढ़ मुस्लिम विश्वविद्यालय के शाखा खोले खातिर किशनगंज में राज्य अढ़ाई सौ एकड़ जमीन दे दिहले बिया बाकिर केन्द्र सरकार का चलते देरी हो रहल बा. कहलन कि मुसलमानन के विकास भइला बिना देश के विकास ना हो सके.
राजीव गाँधी आवास योजना
देश में एल लाख से बेसी के आबादी वाला अढ़ाई सौ शहरन में केन्द्र सरकार राजीव गाँधी आवास योजना चलाई जवना से झुग्गी झोपड़ी में रहे वालन के पक्का मकान दिहल जा सके. एह योजना के आधा खर्च केन्द्र दी आ बाकी राज्य सरकार के देबे के बा. शर्त इहो लगावल गइल बा कि मकान के मालिकाना हक आँवटी के दे दिहल जाव.
यूपी में जमीन अधिग्रहण के नया नीति
काल्हु यूपी के मुख्यमंत्री मायावती प्रदेश में भूमि अधिग्रहण के नया नीति के एलान कइली जवना में कहल गइल बा कि कंपनी सीधे किसान से जमीन खरीद सकेले आ सरकार के भूमिका बस बिचौलिया के रही. कवनो निजी काम खातिर भूमि अधिग्रहण तबे कइल जाई जब सत्तर फीसदी किसान एकरा समर्थन में होइहें. विरोधी दल एह नीति के एगो बड़का फ्राड बतावत बाड़े.
कुछ जातियन के पिछड़ा वर्ग में जोड़ल गइल
केन्द्र सरकार देश के चौदह गो राज्यन के पिछड़ा वर्ग अनुसूचित में शामिल जातियन के फायदा देबे खातिर ओह जातियन के केन्द्रो का सूची में शामिल करे के फैसला कइले बिया. एहसे पिछड़ा वर्ग के फायदा सभका मिल पाई. पहिले केन्द्र का सूची में ओह जातियन के नाम ना रहला का चलते ओह लोग के केन्द्र सरकार का बहाली में बेहतर मौका ना मिल पावत रहे.


text:
निर्माता नवीन कुमार सिंह के अजय कुमार निर्देशित नइकी फिल्म हवे ‘पागल प्रेमी’. वइसे त नवीन कुमार का बर्बिल (उड़ीसा) में आयरन के बिजनेस बावे, लेकिन शुरुए से कला आ फिल्मी रुझान उनुका के फिल्म निर्माण में खींच ले आइल. निर्देशक अजय कुमार का साथे मिलके एगो नया सोच का साथ एगो बढ़िया कहानी पर काम कइलन आ फेर ओह कल्पना के मूर्त रूप देत सेल्युलाइड पर उतार दिहलन ‘पागल प्रेमी’ बना के. एह फिल्म के मुख्य विषय का बा, कवना तरह के फिलिम हवे, बतौर निर्माता का अनुभव भइल आ अइसने कुछ सवालन के जबाब आईं उनुके से सुनल जाव.
नवीन कुमार जी, आपके फिल्म ‘पागल प्रेमी’ के कहानी का ह ?
ई एगो अइसन इंसान के कहानी हवे जे आजु का हालात आ अपना मजबूरी का चलते भठियरा सिस्टम में अझूरा के एगो बाहुबली खातिर काम करे लागत बा. ओकरा जिनिगी में एगो अइसन लड़की आवत बिया जेकरा से ओकरा बेहद प्यार हो जात बा आ जब ऊलड़की ओकरा नइखे मिलत त कवना तरह के हालात बनत बा इहे एहमें खास कर के देखावल गइल बा. वइसे ई दू गो नायकन के कहानी हवे. संजय पाण्डेय एहमें मुख्य विलेन हउवे जे एगो दबंग बिजनेसमैन का किरदार में बाड़े. ओह बिजनेसमैन का इलाका में ओकर एकछत्र राज चलेला. फिलिम में प्यार के अलग अलग रिश्तन का जरिये रेघरियावल गइल बा. एहमें भोजपुरी इलाका के रीति-रिवाज आ संस्कारो देखावल गइल बा. एहमें एगो नौटंकी गीतो बा जवना के बहुते साफ-सुथर तरीका से फिल्मावल गइल बा. कम शब्द में कहीं त ई एगो बढ़िया पारिवारिक फिलिम हवे जवना के सगरी दर्शक पसन्द करीहें
एह फिल्म की शूटिंग कहवाँ कहवाँ भइल बा आ कतना काम हो चुकल बा ?
करीब करीब पंचानबे फीसदी शूटिंग छत्तीसगढ़ के रायपुर में करावल जा चुकल बा. बाकी के शूटिंग जल्दिये मुंबई में कइल जाई. रायपुर में शूटिंग कइला के कारण ई रहे कि ओहिजा हमरा अपना पिता राघव सिंह जी का साथे शेषनाथ जी आ दोसरो पारिवारिक सदस्यन के भरपूर सहयोग मिलल, लोकेशन के सुविधा त रहबे कइल.
आयरन के बिजनेस से फिल्म निर्माण में कइसे आइल भइल ?
जी हँ, उड़ीसा के बर्बिल में हमार आयरन के बिजनेस बावे, लेकिन शुरुवे से कला आ फिलिमन के तरफ रुझान रहल. पिछला तीन चार साल से हम फिल्म निर्माण खातिर गंभीर रहनी आ एगो नीमन टीम आ बढ़िया कहानी का तलाश में रहनी. फेर जब मुंबई अइनी त निर्देशक अजय कुमार जी से भेंट भइल आ उनुका से हमार ट्यूनिंग जम गइल. तब हम आ अजय जी एगो सब्जेक्ट पर काम करे लगनी. अजय जी एकर पटकथा आ निर्देशन के जिम्मेदारी सम्हरलन आ कलाकारन के चुन के शूटिंग शुरु कर दिहले. खास तौर पर कहल चाहब कि विनय आनंद जी, अजीत आनंद, संगीता तिवारी, श्रीकनकनी आ संजय पाण्डेय जी वगैरह सगरी कलाकार एहमें बहुते बढ़िया काम कइले बाड़े. अजय कुमार जी त एगो काबिल आ प्रतिभाशाली निर्देशक हइये हईं आ एह फिल्म के एगो अनोखा अन्दाज में फिल्मवले बानी.
इंडस्ट्री में आपके का अनुभव रहल ?
भोजपुरी फिल्म इंडस्ट्री बढ़िया जगह हवे. लोग अपना काम खातिर ईमानदार आ लगनशील बा आ हमरा कवनो खराब अनुभव ना मिलल.
आगे के का प्लानिंग बा आपके ?
देखीं, प्लानिंग त ढेरे बा, लेकिन फिलहाल पूरा ध्यान सिर्फ ‘पागल प्रेमी’ पर बावे. एकरा रिलीज होखला का बादे दोसरा तरफ ध्यान दे सकब. वइसे हमार कोशिश रही कि भोजपुरी संस्कार, रीति-रिवाजन से भरपूर नीमन आ स्वस्थ मनोरंजन वाली फिलिम बनाईं. यदि ईश्वर कृपा आ दर्शकन के प्यार मिलल त हम अपना मकसद में जरूरे कामयाब रहब.
(शशिकांत सिंह के रपट से)


text:
अब बतलाव अइल हा तू, केकर माँग सँवारे हो?
कतना फागुन गइल, सूल से भरल बदरिया लहराइल ना
कतना कदम अपात भइल, भिनुसार बँसुरिया लहराइल ना
कतना सुख के सेज फूल से सजा-सजा के गइल बिछावल
मन के साध मन मुरझाइल, कबो कजरिया लहराइल ना
सरद पुरनिमा हेरि गइल ना रास रचाइल;
अब बतलाब अइल ह केकरा के आजु दुलारे हो?
अँइठत गइल बहुत फागुन जे घाव मिल से कबो भरल ना
दरपन दरकि गइल, हमरा आसा के सोनहुल पाँख झरल ना
कतना देर लगवलीं आड़त लोर आँख के काँट बनि गइल
हमरा तुलसी के चउरा पर घी के सुबहित दिया जरल ना
बहुत दिया के सोत सुखाइल ; चिता प्रान के गइल सजावल।
अब बतलाव अइल हा केकर सिंगार निहारे हो?
अमराई में कोइलरि कारी कुंहुकि-कुंहूकि कतना छछनवलस
मन का रूख के पुरवइया के लहर बहुत झकझोर हिलवलस
तीरे कालिन्दी का गइलीं बाकी नयन जुड़ाइल नाहीं
जतने सूतल प्रीत दबावल गइल हिया ओतने तरपवलस
दुपहिरिया के धूप सेराइल बेरा सरकि गइल आँचर के
तब कंचन क बरखा बरिसे आइल हमरा द्वारे हो?
-----------------------------------
लेखक परिचय:-
जनम: 1933
जनम थान: बैरी, इटही, बक्सर, बिहार
परमुख रचना: पिंजरा, बावनी, सती के सराप, रावन उवाच आदि


text:
मुजफ्फरपुर में एके परिवार के छह बेकति के हत्या
मुजफ्फरपुर शहर के खबड़ा में आजु अतवार के फजीरे एगो परिवार के छह बेकति के गोली मार के हत्या कर दिहल गइल. हत्या के कारण भा हत्यारन का बारे में अबही कवनो खबर नइखे आइल. इलाका के लोग डेराइल बा आ पुलिस से माँग कइले बा कि हत्यारन के जल्दी से जल्दी पकड़ लिहल जाव.
मोदी के चुनाव प्रचार खातिर बोलहटा से फेर मामिला गरमाइल
पिछला दिने नरेन्द्र मोदी के भाजपा के चुनाव प्रचार खातिर बिहार आवे के बोलहटा से बिहार के राजनीति एक बेर फेर गरमा गइल बा. कुछ लोग एहसे प्रसन्न बा त सत्ता में मंत्री बनल कुछ लोग नाराज. कहल जात बा कि बड़ा मुश्किल से त गठबन्हन के बचावल गइल रहे फेर ओकरा के खतरा मे डाले के कवन हड़बड़ी रहुवे?
कांग्रेसो कवनो पार्टी हियऽ, पुछले नीतीश कुमार
अरुण कुमार के अपना पार्टी में वापसी पर स्वागत करत नीतीश कुमार कहले कि तीन गो सांसद आ दस गो विधायक वाली कांग्रेस पार्टी के बिहार में कवनो हैसियत नइखे. कहले कि राज्य सरकार के हर प्रस्ताव के केन्द्र लटका के राख दे ता.
काल्हु के भारत बंद के सफल बनावे खातिर भाजपा आपन ताकत झोंकलसि
काल्हु के देशव्यापी बन्द के सफल बनावे खातिर भाजपा कमर कस लिहले बिया आ अपना पार्टी के बड़का नेतवन के हर राज्य का राजधानी में भेजे के योजना बनवले बिया. ऊ लोग ओहिजा बन्द के नेतृत्व करी. वामपंथियन, समाजवादियन के अब बुझात ना होखी कि एह बिन बोलावल समर्थन से कइसे निबटल जाव. कांग्रेस त अब खुला आरोप लगाई कि सगरी जने भाजपा से मिल के बन्द के आह्वान कइले.
अपना नेता के मौत के बदला लेबे खातिर ४८ घंटा के भारत बन्द करीहे नक्सली
आंध्र प्रदेश में नक्सली पोलितब्यूरो के सदस्य आ ओकर प्रवक्ता आजाद के मौत का बाद नक्सली आरोप लगावत बाड़े कि पुलिस उनका के आ सुखदेव के नागपुर में जियते गिरफ्तार कइले रहे आ बाद में ओह लोग के अदिलाबाद ले जा के हत्या कर दिहल गइल. नक्सली नेता किशनजी के कहनाम बा कि सबकुछ चिदम्बरम का जानकारी में भइल बा आ एकर बदला ले के रहब सँ.
सपना देखला पर कवनो रोक नइखे
भाजपा अध्यक्ष नीतिन गडकरी कहले बाड़न कि साल २०१४ का लोकसभा चुनाव का बाद राजग फेर से सत्ता में वापिस आई. ऊ माने के तईयार नइखन कि बीजु जनता दल आ लोक दल के बाहर चल गइला का बाद राजग कमजोर भइल बा. कहले कि पार्टी आवते जात रहेली सँ. कुछ लोग गइल त कुछ लोग आवहू के तईयार बा बाकिर कतनो पुछला पर ओह पार्टियन के नाम ना बतवले जवन राजग में आवल चाहत बाड़ी सँ.
यूपी बोर्ड के पाठ्यक्रम में बदलाव
यूपी बोर्ड अब अपना पाठ्यक्रम में बदलाव का साथे पेपर प्रणालिओ में बदलाव कइले बा. पहिले जवना विषय के तीन पेपर रहत रहे ओकरा के अब दू पेपर के, आ पहिले जवन दू पेपर रहत रहे तवना के एक पेपर के कर दिहल जाई. बोर्ड के उमेद बा कि एहसे परीक्षार्थियन के अंक प्रतिशत बढ़ जाई आ दोसरा बोर्ड के विद्यार्थियन के बरोबरी कर सकीहे.
हाईकोर्ट के तीन गो जज का खिलाफ चार्ज शीट दाखिल
गाजयाबाद के प्राविडेन्ड फण्ड घोटाला में जाँच का बाद सीबीआई ७८ आदमी का खिलाफ आरोप पत्र दाखिल कइले बिया जवना में इलाहाबाद हाई कोर्ट के तीन गो पूर्व जजो शामिल बाड़े. मामिला के जानकारी देत सीबीआई बतवले बिया कि कुल मिला के ७.९२ करोड़ के ७८१ गो चेक गाजियाबाद के चतुर्थ श्रेणी के कर्मचारियन का नामे काटल गइल रहे. एहमें से कुल मिला के ६.५८ करोड़ रुपिया के ४८२ चेक गलत तरीका से भँजा लिहल गइल.
मानसून के पहिले के बरखा से दिल्ली अहमदाबाद में राहत, मुंबई मे परेशानी
काल्हु देश का कई इलाकन में बरखा भइला से लोग के मौसम के मिजाज से तनी राहत मिलल बाकिर मुंबई के लोग बरखा का चलते होखे वाला जल जमाव से बहुते परेशानी उठवले.
खेल का दुनिया से
काल्हु का फीफा वर्ल्ड कप जर्मनी अर्जेन्टिना के चार गोल से हरा के मेराडोना के सपना तूड़ दिहलसि. दोसरा मैच में स्पेन परागुवे के एक गोल से हरा दिहलसि. अब दू दिन के आराम का बाद मंगल का दिने पहिलका सेमीफाइनल उरुग्वे आ नीदरलैण्ड का बीच आ बुध का दिने दुसरका सेमीफाइनल जर्मनी आ स्पेन का बीच होखी. क्रिकेट से जुड़ल खबर में बतावल गइल बा कि धोनी शादी करे जा रहल बाड़े आ ललित मोदी पर आपराधिक मुकदमा चलावे के तइयारी में बा भारत के क्रिकेट कंट्रोल बोर्ड.


text:
भोजपुरी सिनेमा के सदाबहार सुपरस्टार रविकिशन के रोमांस के चर्चा आजुकाल्हु पूरा भोजपुरी सिनेमा जगत में चल रहल बा. रवि के दीवानगी के आलम ई बा कि ऊ अपना महबूबा के पावे खातिर दुनिया से टकराये के तइयार बाड़न आ कहत बाड़े कि जला देब दुनिया तोहरा प्यार में. अब रउरा सोचत होखब कि ऊ लड़की कवन हियऽ त बतावत चलीं कि ऊ लड़की हियऽ भोजपुरी सिनेमा के नयका सनसनी शिखा, जे रवि के अपना प्यार में अतना बान्ह लिहले बाड़ी कि ऊ जाल में फँसल मछली का तरह तड़फड़ात बाड़न. शिखो के हालत उहे बा. उहो अपना प्यार में पागल बिया बाकिर एह दुनु का बीच में एगो अइसन खलनायक बा जे दुनु के मिले नइखे देत. काहे कि उहो शिखा के ओतने शिद्दत से चाहेला. ओह खलनायक के नाम ह भोजपुरी सिनेमा के बैड मैन कहाये वाला अवधेश मिश्रा.
अब त रउरो समुझ गइल होखब कि मामिला फिल्मी हऽ. जी बात हो रहल बा अमेरिकी कंपनी पन फिल्म्स के पहिलका भोजपुरी फिल्म जला देब दुनिया तोहरा प्यार में के. पन फिल्म्स बहुचर्चित हालीवुड फिल्म फोर्चुन टेलर सहित सात गो अंगरेजी फिल्म बना चुकल बा. एह भोजपुरी फिल्म के निर्देशन धीरज सिंह कर रहल बाड़े जे रामगोपाल वर्मा समेत कई गो दिग्गजन का साथ काम कर चुकल बाड़े. रेड वन कैमरा से शूट भइल एह पहिलका भोजपुरी फिल्म के निर्माता पवन कुमार शर्मा हउवें. फार्चुन टेलर के निर्देशिका तेजस्वी कदम एहू फिल्म के तकनीकि मजबूती देबे खातिर एकर सहनिर्देशक बनल बाड़ी.
फिल्म के दोसर कलाकारन में बृजेश त्रिपाठी, कोमल ढिल्लन,फूल सिंह, सीमा सिंह, नीलिमा सिंह, विनोद मिश्रा, शमीम खान, सीपी भट्ट वगैरह के नाम बा. संगीत राजेश रजनीश के, गीत विनय बिहारी के आ संवाद सुरेन्द्र मिश्रा के बा.
स्रोत : उदय भगत


text:
जम्मू अउरी कश्मीर
जम्मु कश्मीर भारत के 29 गो राज्यन में से एगो राज्य ह। ई के राजधानी श्रीनगर आ जम्मु में स्थित बा। ई भारत के सबसे उत्तरी राज्य ह।
बिसयसूची
इतिहास[संपादन]
पुराणन की कथा की हिसाब से कश्यप ऋषि की नाँव पर काश्मीर नाँव पड़ल। इहो कहल जाला की इहँवा केसर क खेती होला जेवना से काश्मीर (बिंदी) लगावल जाला एही से एकर नाँव काश्मीर पड़ल।
सम्राट अशोक इहँवा बौद्ध धर्म क परचार करववलें। प्राचीन समय में इहाँ कर्कोट, उत्पल आ लोहार वंश क राजा लोग शासन कइलें।
मुसलमानन क आगमन इहँवा 13 वीं आ 14 वीं सदी में भइल।
महाराजा हरिसिंह 26 अक्टूबर 1947 के भारत में कश्मीर कि विलय पत्र पर दसखत कइलें।
भूगोल[संपादन]
भारत की सबसे उत्तरी हिस्सा में हिमालय पहाड़ क इलाका हउवे।